ΕΦΗΜΕΡΙΔΑ ΒΟΡΕΙΕΣ ΣΠΟΡΑΔΕΣ • SPORADES-NEWS: Παρουσίαση των Αρχείων των σχολείων της δευτεροβάθμιας εκπαίδευσης της Σκοπέλου / εισήγηση Ελένης Σπηλιώτη\nμέρες μας είναι πολυτέλεια και αποτελούν ανεδαφικό ιδεαλισμό. Όμως, θεωρώ ότι σε κατεξοχήν κρίσιμες περιόδους καταλαβαίνουμε καλύτερα απ' ό,τι στις εποχές της ευμάρειας, ότι το μέλλον εκκολάπτεται μέσα στο παρελθόν, μορφοποιείται σ' αυτό και είναι συνάρτησή του. Αυτή η σκέψη μ' έσπρωξε να εισηγηθώ στους προϊσταμένους μου την πραγματοποίηση της σημερινής εκδήλωσης.\nΤα επτά χρόνια που διετέλεσα υπεύθυνη του θεσμού αυτού η βιβλιοθήκη στάθηκε, ως όφειλε, κοντά στους μαθητές βοηθώντας τους να προσπελάσουν τη γνώση. Επειδή όμως το σχολείο, εκτός από το να μορφώνει, να εκπαιδεύει και να αποδίδει τους μαθητές του ως ολοκληρωμένες, ελεύθερες και υπεύθυνες προσωπικότητες στην κοινωνία, πρέπει να παρεμβαίνει σ' αυτήν και να την ευαισθητοποιεί σε θέματα που συμβάλλουν στη συνοχή της. Γι' αυτό ανοίχτηκε και προς αυτήν με πολλές δραστηριότητες και εκδηλώσεις.\nΗ σημαντικότερη όμως, κατά την κρίση μου, από τις δραστηριότητες είναι οι εργασίες που πραγματοποίησε και αφορούν την ιστορία του τόπου. Αυτού του έργου ο απολογισμός θα γίνει απόψε εδώ για να το γνωρίσουν οι κύριοι αποδέκτες του, οι Σκοπελίτες, μια και αφορά την τοπική ιστορία η γνώση της οποίας σφυρηλατώντας τη μνήμη οδηγεί στην αυτογνωσία.\nΔύο είναι οι τομείς που συναποτελούν το έργο αυτό: Τα αρχεία του σχολείου και τα παλαίτυπα της βιβλιοθήκης του.\nΤο αρχείο του σχολείου δευτεροβάθμιας εκπαίδευσης Σκοπέλου χρονολογείται από το 1841 και είναι το παλαιότερο της περιφέρειας Θεσσαλίας. Πριν από δέκα χρόνια περίπου, όταν διευθυντής του Λυκείου ήταν ο κ. Ι. Λιάτσος, ενεφανίσθη ένας μεγάλης ηλικίας Σκοπελίτης, κάτοικος Αμερικής, και ζήτησε να του χορηγηθεί από το σχολείο αποδεικτικό φοίτησης. Ο διευθυντής ανέθεσε σε μένα την έκδοση του πιστοποιητικού αυτού, αφού προηγουμένως μου υπέδειξε την ντουλάπα όπου έπρεπε να αναζητήσω τα αρχεία του σχολείου. Άνοιξα εκείνο το από καιρό κλεισμένο ντουλάπι και ανακάλυψα αυτό τον ιστορικό θησαυρό: Βιβλία στριμωγμένα το ένα κοντά στο άλλο κι εγώ όρθια εκεί γεμάτη δέος μπροστά στο θησαυρό του οποίου μέχρι πριν από λίγο αγνοούσα την ύπαρξή. Διαπίστωσα ότι υπήρχαν μητρώα μαθητών, πρακτικά συλλόγου διδασκόντων, μαθητολόγια ειδικοί και γενικοί έλεγχοι. Αρκετά από αυτά μετρούν την ίδια σχεδόν ηλικία με αυτή του Ελληνικού κράτους, αφού το παλαιότερο είχε συνταχθεί το 1841.\nΑνάμεσα στα ονόματα των μαθητολογίων, εκτός των Σκοπελιτών, ανακάλυψα και αυτό του Αλέξανδρου Παπαδιαμάντη. Όλη η ιστορία του σχολείου ήταν μαζεμένη σ' αυτά τα χειρόγραφα βιβλία, πολλά από τα οποία είχαν αρχίσει να καταστρέφονται από την υγρασία. Έμεινα εκεί αποσβολωμένη να κοιτάζω δεν ξέρω πόση ώρα.\nΤην επόμενη χρονιά ανέλαβα ως υπεύθυνη τη σχολική βιβλιοθήκη. Ζήτησα από τον διευθυντή μου, τον κ. Λιάτσο, να μου εμπιστευθεί τα αρχεία για να τα καταγράψω και στη συνέχεια με σαρωτή που φρόντισα η ίδια να φέρω από το σπίτι μου, να τα αναπαραγάγω σε ηλεκτρονική μορφή. Όμως στάθηκε αδύνατο να φωτογραφήσω εκείνα που είχαν μεγάλο μέγεθος, επειδή το μηχάνημα που διέθετα δεν είχε αυτές τις δυνατότητες. Τη λύση του προβλήματος την έδωσε, ως από μηχανής θεός, η κ. Πρασσά που κατά τύχη ήταν τότε στη Σκόπελο. Της έδειξα τα αρχεία. Την εντυπωσίασε η παλαιότητά τους και μας πρότεινε να τα παραχωρήσουμε στα ΓΑΚ του Βόλου για να αναπαραχθούν εκεί ηλεκτρονικά.\nΣτις 16/6/2006 παραδώσαμε με πρωτόκολλο παράδοσης-παραλαβής αυτά τα βιβλία. Μετά από πέντε περίπου χρόνια, μας τα έστειλαν σε ψηφιακούς δίσκους και μας πληροφόρησαν ότι μπορεί ο οποιοσδήποτε να έχει πρόσβαση σε αυτά μέσα από την ιστοσελίδα των ΓΑΚ. Πράγματι, σήμερα σ' αυτά τα αρχεία έχει πρόσβαση ο καθένας μέσω του διαδικτύου, όπως θα σας δείξουμε.\nΚάποιοι δικαιολογημένα ίσως αναρωτηθούν γιατί, αφού είναι έγγραφα του σχολείου της Σκοπέλου, δόθηκαν και ευρίσκονται αυτή τη στιγμή στα ΓΑΚ του Βόλου. Η απάντηση είναι απλή. Τα ΓΑΚ, είναι μια υπηρεσία του Υπουργείου Παιδείας, που ιδρύθηκε για τη διαφύλαξη δημοσίων εγγράφων και επομένως παρέχουν όλα τα εχέγγυα για τη διαφύλαξή τους από πλήγματα του χρόνου. Επίσης η ψηφοποίησή τους δίνει τη δυνατότητα πρόσβασης σε οποιοδήποτε μελετητή ντόπιο ή ξένο να ασχοληθεί από το σπίτι του χωρίς να χρειάζεται να τα αναζητά και να χρησιμοποιεί τα πρωτότυπα που κινδυνεύουν από τη χρήση. Εξάλλου κάθε βιβλίο και γραπτό κείμενο έχει αξία από τη στιγμή που μπορεί ο οποιοδήποτε να έχει πρόσβαση, να το χρησιμοποιήσει και να αξιοποιήσει τις πληροφορίες που του παρέχει.\nΔεν κομίζω γλαύκα εις Αθήνας. Τα αρχεία αυτά τα γνώριζαν μερικοί Σκοπελίτες που ασχολήθηκαν με αυτά στο παρελθόν και έχουν εκπονήσει εργασίες με βάση τις πληροφορίες τους.\nΟ Αδαμάντιος Σάμψων έχει εκπονήσει μια εργασία δημοσιευμένη στο «Αρχείο Θεσσαλικών Μελετών» 6/111-167 με τον τίτλο "Το Γυμνάσιο Σκοπέλου από την ίδρυσή του μέχρι σήμερα 1723-1973".\nΕπίσης έχει σκύψει σ' αυτά ο π. Κ. Καλλιανός και έχει, από όσο γνωρίζω, γράψει δύο εργασίες η μια αφορά την ιστορία του σχολείου της δευτεροβάθμιας εκπαίδευσης στο νησί και η άλλη με τον τίτλο "Ασχολίες και επαγγέλματα των Σκοπελιτών το α. μισό του 19ου αι."\nΤα μαθητολόγια αυτά χρησιμοποίησε και ο Ι. Ν. Φραγκούλας για τη μελέτη του "Τα μαθητικά χρόνια του Παπαδιαμάντη στη Σκιάθο και στη Σκόπελο", μια και, όπως προανέφερα, είναι καταγεγραμμένος και ο Αλέξανδρος Παπαδιαμάντης που φοίτησε στο σχολείο της Σκοπέλου το 1865-66.\nΣτα αρχεία αυτά υπάρχουν πολύτιμες πληροφορίες για τις οποίες θα μας μιλήσει η κ. Πρασσά.\nΣτο νησί υπάρχουν και άλλα αρχεία δημοσίων υπηρεσιών. Πριν από ένα περίπου μήνα έκλεισε η ΔΟΥ της Σκοπέλου και έμαθα ―μακάρι να μην είναι αλήθεια― ότι τα παλιά της έγγραφα καταστράφηκαν. Υπάρχουν επίσης πολύτιμα αρχεία στο Δημοτικό σχολείο, στο Ειρηνοδικείο, στο Λιμενικό Ταμείο, στο Συμβολαιογραφείο, στο υποθηκοφυλακείο, στο Δήμο, καθώς και ιδιωτικά αρχεία όπως των οικογενειών Βακράτσα-Ρεμπάκη και Βαλσαμάκη, ίσως και κάποιων άλλων που δε γνωρίζω.\nΤο Αρχείο της Δημογεροντίας Σκοπέλου έχει καταστραφεί και ο π. Κ. Καλλιανός στο άρθρο που έχει δημοσιεύσει με τον τίτλο "Αρχείο εγγράφων νήσου Σκοπέλου" στο Θεσσαλικό Ημερολόγιον 1998 γράφει: "Η απώλεια του αρχείου της Δημογεροντίας της Σκοπέλου αλλά και του αρχείου του Δήμου της Χώρας, από της συστάσεώς του μέχρι τις αρχές του αιώνα μας, υπήρξαν, ασφαλώς, αρνητικοί παράγοντες για τη σύνθεση της ιστορίας του νησιού, στην Τουρκοκρατία μέχρι τα τέλη του 19ου αι".\nΤην ιστορική αξία αυτών των εγγράφων γνώριζαν από παλιά και μάλιστα ο π. Κώστας στο ίδιο με το παραπάνω άρθρο του αναφέρει "Τελικώς το αρχείο της δημογεροντίας της Χώρας της Σκοπέλου δεν το πήρε ο Ν. Ιγγλέζης. Ένα μέρος του απέμεινε, ίσως, στο τότε Δημοτικό Κατάστημα και από άγνοια χάθηκε και αυτό αργότερα. Εδώ όμως οφείλω να καταθέσω, συνεχίζει ο π. Κώστας, και την προφορική μαρτυρία του μακαρίτη Σωτηρίου Νικ. Δημητριάδη, ο οποίος υπήρξε από τους κορυφαίους ερευνητές και συλλέκτες ιστορικών στοιχείων για τη Σκόπελο. Ανέφερε, λοιπόν, ο Δημητριάδης ότι τόσο ο ίδιος όσο και ο γιατρός Σταμ. Βακράτσας, περιμάζεψαν κάποια ιστορικά έγγραφα, όσα μπόρεσαν, από εμπορικό κατάστημα, στο οποίο είχαν δοθεί για χαρτί περιτυλίγματος. Έτσι πρέπει να σημειώσουμε ότι τα ιστορικά έγγραφα του αρχείου Βακράτσα ―τα οποία παρουσιάζει ο π. Κώστας σε αυτή την εργασία― το σπάραγμα από το αρχείο της Δημογεροντίας, ―που έχει σε άλλη εργασία παρουσιάσει― και οι κώδικες που σώζονται στο αρχείο του Σωτ. Δημητριάδη, προέρχονται από την απόπειρα διάσωσης, την οποία έκαναν οι δύο φιλίστορες και λόγιοι άνδρες".\nΕίναι βέβαιο ότι κάποιους έχω παραλείψει, γιατί δεν γνωρίζω όλη αυτή την ιστορία των αρχείων του νησιού τόσο καλά όσο ο π. Κώστας γι' αυτό και τον παρακαλώ να με διορθώσει.\nΠλούσια είναι και τα αρχεία των μοναστηριών του νησιού, κάποια από τα οποία είναι γνωστά και έχουν καταγραφεί.\nΓνωρίζω επίσης ότι στο παρελθόν, όταν Διευθυντής του Λαογραφικού Μουσείου Σκοπέλου ήταν ο κ. Κωστής Σύρος 1994-1999 είχε γίνει μια προσπάθεια συνεργασίας με τα ΓΑΚ για να επισημανθούν οι αρχειακές συλλογές και στη συνέχεια να τις πάρουν τα ΓΑΚ προκειμένου να διαφυλαχθούν και να είναι στη διάθεση των μελετητών. Η προσπάθεια μετά το διορισμό του κ. Σύρου ως καθηγητή και την απομάκρυνσή του από το μουσείο, δεν τελεσφόρησε.\nΚαι σήμερα από πληροφορίες που έχω, γίνεται από κάποιους μια τέτοια σκέψη. Να δημιουργηθεί ένας φορέας που να ασχοληθεί με τη συγκέντρωση και φύλαξη των αρχείων του νησιού. Η κ . Πρασσά όμως που γνωρίζει τη νομοθεσία μπορεί να σας πει ότι η αυτή ορίζει πως τα αρχεία των δημοσίων υπηρεσιών πρέπει να δίνονται στα ΓΑΚ. Όσο για τα αρχεία του Δήμου και των ιδιωτικών συλλογών είναι δυνατόν να δημιουργηθεί ένας θεσμός από τον Δήμο για να τα στεγάσει και να τα διαφυλάξει. Βέβαια αυτός ο θεσμός πρέπει να έχει συνέχεια προκειμένου να διασφαλίσει αυτά τα έγγραφα. Είναι γεγονός ότι κάποιοι Σκοπελίτες έχουν στο σπίτι τους εξαιρετικά έγγραφα από τα οποία οι ιστορικοί θα μπορούσαν να αντλήσουν πολύτιμες πληροφορίες για την ιστορία του νησιού. Οι κάτοχοι όμως των αρχείων αυτών φοβούμενοι για την τύχη τους διστάζουν να τα παραχωρήσουν, γιατί τόσα χρόνια δεν έχει καταφέρει κανένας δημοτικός θεσμός να έχει συνέχεια και επομένως να διασφαλίσει την προστασία παλαιών εγγράφων και αντικειμένων. Κατανοώ τις ανησυχίες και αμφιβολίες τους. Όμως τα ΓΑΚ είναι ένας κρατικός φορέας με συνέχεια και αξιόπιστος στον οποίο μπορούν να εμπιστευθούν οποιαδήποτε έγγραφα έχουν για να φωτογραφηθούν και να τους επιστραφούν. Έτσι θα συμβάλλουν στο να καταφέρουν οι μελετητές να φωτίσουν την ιστορία του νησιού.\nΤέλος θα ήθελα να τελειώσω αυτή τη μικρή εισήγηση με μια πρόταση στη δημοτική αρχή, αλλά και σε όλους τους Σκοπελίτες, παρότι γνωρίζω ότι οι καιροί είναι χαλεποί οικονομικά. Ο π. Κώστας έχει εκπονήσει και δημοσιεύσει πάρα πολλά άρθρα σε επιστημονικά περιοδικά με θέμα την ιστορία και λαογραφία του νησιού και τα κατά καιρούς αρχεία που έχει μελετήσει. Μόνο στο Θεσσαλικό ημερολόγιο μέτρησα 40. Προτείνω, αφού συγκεντρωθούν όλα, να ενσωματωθούν για να αποτελέσουν ένα τόμο. Νομίζω ότι αυτό αποτελεί πρώτιστο χρέος όλων μας. Χρέος έναντι του τόπου και του πολιτισμού μας που με υπομονή και επιμονή σφυρηλάτησαν οι πατέρες μας. Χρέος και δείγμα τιμής έναντι του π. Κ. Καλλιανού, του σεμνού αυτού λόγιου και ιστοριοδίφη, που το έργο του για την καταγραφή της ιστορίας του πολυαγαπημένου του νησιού, αποτελεί κατάθεση ψυχής και ζωής. Και το σπουδαιότερο, χρέος έναντι των παιδιών μας. Γιατί, αν γυρίσουμε τώρα την πλάτη και απομακρυνθούμε αδιάφοροι στις απώλειες σε ό,τι σχετίζεται με τον πολιτισμό, το κόστος δεν θα βαρύνει μόνο το παρόν, θα εγγραφεί υπερτονισμένο και στο όποιο μέλλον. Διατίθεμαι να βοηθήσω σε αυτή την προσπάθεια.\nΣτο σχολείο της Σκοπέλου εκτός από τα αρχεία διαφυλάσσονταν και τα βιβλία που αποτελούσαν τη βιβλιοθήκη του. Τα βιβλία αυτά τα είχε το σχολείο μέχρι την ανακαίνισή του. Όταν τοποθετήθηκα στο σχολείο ως καθηγήτρια το Σεπτέμβριο του 1996, δεν βρίσκονταν σ' αυτό. Όταν ανέλαβα τη βιβλιοθήκη, ο π. Κ. Καλλιανός είχε την καλοσύνη να με ενημερώσει για την ύπαρξή τους προσθέτοντας ότι βρίσκονταν στην αίθουσα του δημοτικού συμβουλίου. Ρώτησα το διευθυντή του σχολείου που επιβεβαίωσε την ύπαρξή τους, δίνοντάς μου μάλιστα και έναν χειρόγραφο κατάλογο όπου ήταν καταγεγραμμένα ―ελλιπής οφείλω να ομολογήσω― βάσει του οποίου έγινε η παράδοση με ημερομηνία 30-6-1994 από το Λύκειο στο Δήμο Σκοπέλου για να φυλαχθούν μέχρι την επαναλειτουργία του κτιρίου.\nΜε επιστολή μου προς τον τότε Δήμαρχο με ημερομηνία 14/02/2005 ζήτησα την επιστροφή τους στο σχολείο. Η τότε δημοτική αρχή αρνήθηκε να μου τα δώσει. Δεν γνωρίζω τους λόγους της αρνήσεως αυτής, ίσως να μην είχαν καταλάβει ακριβώς περί τίνος επρόκειτο. Επέμεινα και έστειλα ξανά επιστολές 19/04/2007 και 09/10/2007 στην επόμενη δημοτική αρχή. Μου τα παρέδωσαν με προφορική εντολή. Τα πήρα μέσα από μια ξύλινη ντουλάπα με τζάμια σπασμένα και τα μετέφερα σε καφάσια στη βιβλιοθήκη, χωρίς βοήθεια και πρωτόκολλο παράδοσης-παραλαβής. Στη συνέχεια με τη βοήθεια της κ. Μαρίας Δελήτσικου-Παπαχρίστου τα καταγράψαμε και αυτή τη στιγμή φιλοξενούνται στη βιβλιοθήκη.\nΕίναι βιβλία εξαιρετικής φιλολογικής αξίας, ανάμεσά τους υπάρχουν και μερικά χειρόγραφα στα οποία αναφέρεται ο γνωστός ιστορικός της νεοελληνικής λογοτεχνίας, παλαιογράφος, αρχαιολόγος, πανεπιστημιακός και ακαδημαϊκός Λίνος Πολίτης, στο βιβλίο του "Συνοπτική αναγραφή χειρογράφων ελληνικών συλλογών", Θεσσαλονίκη 1976.\nΑναφορά στα χειρόγραφα που υπήρχαν σε αυτή τη βιβλιοθήκη γίνεται και στην έκδοση του Μορφωτικού Ιδρύματος Εθνικής Τραπέζης με τον τίτλο "Μικροφωτογραφήσεις χειρογράφων και αρχείων".\nΚάποια από αυτά τα χειρόγραφα του παλιού Αστικού σχολείου βρίσκονται στην Εθνική Βιβλιοθήκη.\nΟ ακαδημαϊκός και φιλόσοφος Βασ. Τατάκης ο οποίος πρωτοδιορίστηκε στη Σκόπελο και υπηρέτησε ως καθηγητής το 1922-23 στα απομνημονεύματά του μαζί με άλλες πληροφορίες που μας δίνει για την πόλη μας της εποχής εκείνης αναφέρει και τα βιβλία αυτά και γράφει : «Στο γραφείο του Σχολαρχείου υπήρχε μια βιβλιοθήκη όχι μεγάλη, καλούτσικη όμως, γεμάτη βιβλία. Όλα σχεδόν τα σχολεία της Μέσης έχουν τη βιβλιοθήκη τους, και μερικά μάλιστα παλαιά, αρκετά μεγάλη. Η βιβλιοθήκη του σχολείου μου ήταν σφραγισμένη όχι μόνο κλειστή. Κόλλες μπλε κολλημένες στην εσωτερική επιφάνεια των τζαμιών εμπόδιζαν να δω τι βιβλία περιείχε. Από κάτι χαραμάδες κατάλαβα ότι είχε παλιά βιβλία. Έψαξα στο αρχείο του σχολείου μα δε βρήκα τίποτε που να με διαφωτίζει για το σφράγισμα, ούτε κανένα κατάλογο της βιβλιοθήκης. Ρώτησα αρμοδίους, δεν ήξεραν τίποτα. Ο Ειρηνοδίκης που τον ρώτησα αν ήταν δυνατόν και πώς θα έπρεπε να ξεσφραγιστεί, με συμβούλεψε να μη ζητήσομε να κάνομε τίποτε. Την άφησα λοιπόν σφραγισμένη. Σκέπτομαι μόνο πως θα είχε ενδιαφέροντα παλαιά βιβλία, αν κρίνω από το γεγονός ότι η Σκόπελος γνώρισε ακμή στα προ του ’21 χρόνια και ότι το σχολείο της ήταν από τα παλαιότερα της νεότερης Ελλάδας. Αναρωτιέμαι τώρα τι να έγινε άραγε εκείνη η βιβλιοθήκη». Είναι συγκινητικό να μιλάμε 100 χρόνια μετά για αυτή τη βιβλιοθήκη.\nΕπίσης ο π. Κώστας έχει δημοσιεύσει στα "Θεσσαλικά ημερολόγια" άρθρο με τον τίτλο "Ο κατάλογος των παλαιτύπων στη βιβλιοθήκη του Γυμνασίου της Σκοπέλου" που βέβαια είναι ελλιπής, ενδεχομένως γιατί δεν είχε πρόσβαση σε όλα.\nΑυτός ο φιλολογικός θησαυρός σήμερα βρίσκεται στη βιβλιοθήκη, ένα θεσμό που δεν υφίσταται πλέον. Μιλάω για θησαυρό γιατί εκτός από την παλαιότητα και τη φιλολογική τους αξία μέσα σε αυτά έσκυψαν περιώνυμοι δάσκαλοι που άσκησαν το λειτούργημά τους στη Σκόπελο για να φωτίσουν μαθητές που δόξασαν την Ελλάδα, γονείς που έδωσαν στην πατρίδα άξιους πολιτικούς, επιστήμονες και ανθρώπους του πνεύματος και του μόχθου βγάζοντας τη Σκόπελο από την αφάνεια και εντάσσοντάς την στα υπολογίσιμα μέρη της Ελλαδας. Αγωνιώ λοιπόν για το μέλλον του. Γνωρίζω ότι τέτοιας αξίας βιβλία υπάρχουν και σε ιδιωτικές συλλογές. Είναι κρίμα να φυλάσσονται πλημμελώς και να μην υπάρχει πρόσβαση σε αυτά από κανένα μελετητή. Η καταστροφή τους είχε αρχίσει από το παρελθόν, γιατί κάποιοι θεωρούν ότι είναι άχρηστα.\nO Τατάκης που ανέφερα και πιο πάνω, σε άλλο σημείο των απομνημονευμάτων του γράφει: «μια μέρα, σε περίπατό μου σε δρομάκια της επάνω πλευράς της πόλεως, είδα ανοιχτή την πόρτα της αυλής ενός σπιτιού, με μεγάλη φωτιά στη μέση της αυλής. Δίπλα στη φωτιά, έναν άνθρωπο- ήταν ο γιατρός. Κατάλαβα αμέσως τι γινόταν, και στην καλημέρα μου πρόσθεσα την ερώτηση "τι κάνετε αυτού;". "Να μου είπε, δείχνοντας τον μεγάλο σωρό των καμένων βιβλίων, καίω αυτά τα παλιά και άχρηστα." Κρατούσε στα χέρια του ένα "άχρηστο", έτοιμος να το πετάξει. Είδε που το κοίταζα "το θέλεις αυτό;" μου είπε "παρ' το". Το πήρα, τον ευχαρίστησα και έφυγα γρήγορα μην το μετανιώσει, γι' αυτό και δεν επεχείρησα να του πω να μου δώσει άλλα τρία που περίμεναν τη σειρά τους για τη φωτιά. Όταν απομακρύνθηκα λίγο άνοιξα το βιβλίο: Έκδοση του Ομήρου του 1535».\nΑς μην έχουν και όσα έχουν απομείνει σε ιδιωτικές συλλογές αυτήν την τύχη.\nΗ Σκόπελος έχει πλούσια ιστορία και οφείλουμε όλοι να τη διαφυλάξουμε. Θα πρέπει κατά πρώτον όλα αυτά να γνωστοποιηθούν, να καταγραφούν και να δημοσιευθεί ένας κατάλογος για να γίνει γνωστό τι υπάρχει στο νησί. Ήδη κάτι τέτοιο έχουμε κάνει με την κ. Δελήτσικου-Παπαχρίστου στο αρχοντικό Βακράτσα. Έχουμε καταγράψει τα βιβλία της βιβλιοθήκης που φιλοξενούνται στον 1ο όροφο του αρχοντικού. Το ίδιο έχουμε κάνει και με τη συλλογή Νικολαΐδη που φιλοξενείται εδώ στη βιβλιοθήκη. Η καταγραφή δε θα στερήσει κανέναν από τα ιστορικά του κειμήλια. Θα συνεχίσει να τα έχει στο σπίτι του ο καθένας.\nΕδώ θα ήθελα να τονίσω ότι όποιος προσδοκά οικονομικά οφέλη από την ύπαρξη αυτών των βιβλίων τρέφει αυταπάτες. Στο παρελθόν απευθύνθηκε κάποιος Σκοπελίτης σε μένα να ρωτήσω σε παλαιοβιβλιοπωλείο την χρηματική αξία ένος πράγματι σπάνιου βιβλίου. Σας πληροφορώ ότι, όταν του έδωσα την απάντηση του βιβλιοπωλείου, απογοητεύτηκε. Τονίζω λοιπόν την ιστορική και φιλολογική αξία αυτών των βιβλίων. Αποτελούν κομμάτι της τοπικής ιστορίας, παρακαταθήκη για τις μελλοντικές γενιές και συντελούν στην τόνωση της ιστορικής μνήμης. Ευχής έργον θα ήταν να δημιουργηθεί ένας φορέας με συνέχεια σ' αυτό το νησί που να φιλοξενήσει όλο αυτό το πολύτιμο υλικό.\nΔημιουργία Υδατοδρομίων στη Σκόπελο: ένα όνειρο πο...\nΣκιάθος: Έκθεση έργων μαθητών της περιόδου 2012-2013\nΤο συντομότερο ν’ αλλάξουμε γραμμή πλεύσης\nEίναι πια καιρός όλο το είναι σου να ανατρέψεις\nΗ λιτότητα και η ύφεση εκτρέφει το αυγό του φιδιού\nΠρόσκληση για την έναρξη της προσκοπικής χρονιάς\nΣκόπελος: 100.000 Ποιητές για την Αλλαγή\nΈστειλαν το μήνυμά τους. Εμείς το λάβαμε;\nΣτο φως η αρχαιότερη μακέτα των βυζαντινών χρόνων\nΣυνάντηση Τριτέκνων στην Σκόπελο\nΩφέλιμα εφόδια για τον Χειμώνα που έρχεται...\nΕνίσχυση της Γραμμής Μεταφοράς Υ/Σ ΛΑΥΚΟΥ\nΝέα αποκλειστική συνεργασία Best Shop - Αφοι Φράγκου\nΑθλητές από τη Σκόπελο στην Εθνική Ομάδα Παγκρατίου\nΚάλεσμα για την αυριανή συγκέντρωση στο Βόλο\nΣυναυλία στη Σκιάθο στη μνήμη του Παύλου Φύσσα\nΕσπερινός στην Ιερά Μονή Μεταμορφώσεως Σωτήρος\nΨήφισμα για την διάσωση των δημόσιων και ιδιωτικών...\nKοινός παρονομαστής όλων μας η λαχτάρα για αγάπη, ...\nΠοτάμι ο δρόμος...\nΑνακλήθηκαν οι άδειες κυκλοφορίας των Δ.Χ. λεωφορε...\nΔήλωση της οικογένειας του δολοφονηθέντος Παύλου Φ...\nΞεκινούν τα μαθήματα aerobic σε νέο χώρο...\n"Ice ride" για την Αρκτική στη Σκόπελο!\nK-1 GYM Mixed Training Club Skopelos\nΤο τμήμα βόλεϊ του Α.Ο. Σκοπέλου ευχαριστεί την co...\nΗ ΕΝ.Π.Ε. για τη δολοφονία του Παύλου Φύσσα\nΝόαμ Τσόμσκι εναντίον Ομπάμα\nΔιαμαρτυρία στην Πλατεία Ελευθερίας στο Βόλο\nΤῶν Σκοπελιτῶν ὁ Νόστος…\nΠαρουσίαση των βιβλίων και παλαίτυπων βιβλίων των ...\nΠαρουσίαση των Αρχείων των σχολείων της δευτεροβάθ...\nΣκόπελος / Μετά την καταιγίδα το ουράνιο τόξο...\nΈχουμε βάλει πολύ ψηλά τον πήχυ...\nΔυστυχώς τόσα χρόνια οι ίδιες "καραμέλες"...\nΚατερίνα Λιθαδιώτη / Ψυχολόγος-Παιδοψυχολόγος MSc\nΌλοι μαζί, εκπαιδευτικοί, γονείς, μαθητές και μαθή...\nΕκδηλώσεις τιμής και μνήμης στη Σκιάθο\nΠαρουσίαση των αρχείων και παλαίτυπων βιβλίων των ...\nΛέω να κατεβώ στις εκλογές για βλαχοδήμαρχος\nΣτα μανταλάκια του περιπτέρου η Σκόπελος...\nΜαθήματα μουσικής στη Σκόπελο\nΗ κοινωνική αλληλεγγύη καθοριστικός παράγοντας για...\nΝέο (λιγότερο) Σχολείο\nΑΝΟΙΓΜΑ …και για τον Οδηγισμό με πρωτότυπο ρυθμό\nΤο Διοικητικό Συμβούλιο του Α.Ο. Σκοπέλου εύχεται ...\nΈλα και εσύ στον μαγικό κόσμο του βόλεϊ\nΑ.Ο. Σκοπέλου: Συνεχίζουμε...\nΟ λόγος εργαλείο της σκέψης και μέσο επικοινωνίας\nΣτην Ελλάδα του Μνημονίου, του success story και τ...\nΗ Δημόσια Υγεία είναι ο μεγάλος ασθενής του μνημονίου\nΕπείγουσα έκκληση για το φάρμακο viread\nΤο βιβλιοπωλείο «Η Γνώση» σας εύχεται...\nΑνακοίνωση-κάλεσμα του ΣΥΡΙΖΑ Μαγνησίας\nΑπάντηση του δημάρχου Σκοπέλου Γιώργου Μιχελή στην...\nΚαι στην κορφή... σκουπίδια!\nΈναρξη μαθημάτων taekwon-do\nΒρέθηκε σκύλος husky\nΤο πλοίο σφύριξε τρεις φορές...\nΕορτάσθηκε το γενέθλιον της Θεοτόκου στη Σκόπελο\n3ο Νηπιαγωγείο Σκιάθου: "Παραδόθηκε" με λάμψη, παρ...


ΠΕΝΤΑΛΙΑ: ΗΠΑ - Οικονομία - Το Διεθνές Νομισματικό Ταμείο αναθεώρησε σημαντικά προς τα κάτω την πρόβλεψη για την ανάπτυξη της αμερικανικής οικονομίας το 2017 και το 2018\nΗΠΑ - Οικονομία - Το Διεθνές Νομισματικό Ταμείο αναθεώρησε σημαντικά προς τα κάτω την πρόβλεψη για την ανάπτυξη της αμερικανικής οικονομίας το 2017 και το 2018\nΟ Ντόναλντ Τραμπ είχε εκλεγεί τον Ιανουάριο υποσχόμενος ανάπτυξη της τάξης του 4%, στόχο που φαίνεται να έχει αναθεωρήσει σιωπηλά προς το 3%.\nΤο Διεθνές Νομισματικό Ταμείο αναθεώρησε σημαντικά προς τα κάτω την πρόβλεψη για την ανάπτυξη της αμερικανικής οικονομίας το 2017 και το 2018, αμφισβητώντας ευθέως τις προβλέψεις της κυβέρνησης Τραμπ.\nΟ βασικός λόγος που επικαλείται το ΔΝΤ για να δικαιολογήσει γιατί δεν θα επιταχυνθεί η οικονομική ανάπτυξη τα επόμενα χρόνια μάλλον θα εξοργίσει ακόμη περισσότερο τον Ντόναλντ Τραμπ: έλλειψη σαφούς οικονομικής πολιτικής που θα οδηγούσε σε μείωση της φορολογίας και σε αύξηση των δαπανών για έργα υποδομής.\nΥστερα από μόλις έξι μήνες διακυβέρνησης Τραμπ, το ΔΝΤ αμφισβητεί πλέον ανοικτά ότι ο Αμερικανός πρόεδρος θα καταφέρει να εφαρμόσει το σχέδιο για ενίσχυση της οικονομίας μέσω της εκτέλεσης μεγάλου προγράμματος έργων υποδομής και μείωσης της φορολογίας.\nΟι οικονομολόγοι του ΔΝΤ αναθεώρησαν από το 2,3% την πρόβλεψη για ανάπτυξη το 2017 στο 2,1%. Για το 2018 η αρνητική αναθεώρηση είναι ακόμη μεγαλύτερη, από το 2,5% στο 2,1%, ενώ το 2019 η αμερικανική οικονομία προβλέπεται πως θα αναπτυχθεί με ρυθμό 1,9% και με ρυθμό 1,8% το 2020.\nΟ κ. Τραμπ είχε εκλεγεί τον Ιανουάριο υποσχόμενος ανάπτυξη της τάξης του 4%, στόχο που φαίνεται να έχει αναθεωρήσει σιωπηλά προς το 3%. «Σύμφωνα με τον προϋπολογισμό της κυβέρνησης, προτείνεται η μείωση του δημοσιονομικού ελλείμματος και του χρέους, αλλαγή προτεραιοτήτων στις δημόσιες δαπάνες και αναθεώρηση του φορολογικού συστήματος. Ωστόσο, είναι προφανές πως ακόμη δεν έχουν αποφασιστεί πολλές λεπτομέρειες σχετικά με αυτά τα σχέδια», αναφέρεται στην ετήσια έκθεση για την πορεία της αμερικανικής οικονομίας. Η μεγαλύτερη οικονομία του κόσμου θα είναι πολύ δύσκολο να αναπτυχθεί με ρυθμό 3% τον χρόνο εξαιτίας σειράς προβλημάτων που αντιμετωπίζει, όπως η γήρανση του πληθυσμού, ο χαμηλός ρυθμός αύξησης της παραγωγικότητας, αλλά και επειδή η αγορά εργασίας βρίσκεται ήδη σε κατάσταση πλήρους απασχόλησης, σύμφωνα με την ανάλυση του Ταμείου. Ακόμη και «αν συνδυάζονταν ιδανικά αυτές οι φιλοαναπτυξιακές πολιτικές, η δυνητική αύξηση της ανάπτυξης θα ήταν μικρότερη από το προβλεπόμενο και θα απαιτούνταν περισσότερα χρόνια μέχρι να επιτευχθεί», σχολίασε χθες το ΔΝΤ.\nΚατά τους οικονομολόγους του Ταμείου, η αύξηση του ρυθμού ανάπτυξης στην κλίμακα που προβλέπει η κυβέρνηση Τραμπ είναι σπάνια τόσο στις ΗΠΑ όσο και σε άλλες χώρες. Το ΔΝΤ σημειώνει πως ήδη οι ΗΠΑ διανύουν την τρίτη μακρύτερη περίοδο οικονομικής ανάπτυξης από το 1850. Τόσο μεγάλη αύξηση της ανάπτυξης είχαν πετύχει ελάχιστες οικονομίες, κυρίως στα μέσα και προς τα τέλη της δεκαετίας του 1990, δηλαδή σε περίοδο όπου ήταν ισχυρή η ζήτηση παγκοσμίως. Η μοναδική περίοδος όπου οι ΗΠΑ είχαν πετύχει κάτι παρόμοιο με αυτό που έχει υποσχεθεί ο πρόεδρος Τραμπ ήταν στις αρχές της δεκαετίας του 1980, όταν ανέκαμπτε η οικονομία από περίοδο ύφεσης. Το Ταμείο θεωρεί πως η αμερικανική οικονομία, παρόλο που είναι από τις πλέον καινοτόμες και ευέλικτες στον κόσμο, δεν έχει καταφέρει να προσαρμοστεί σε μακροπρόθεσμες αλλαγές, όπως η γήρανση του πληθυσμού, οι τεχνολογικές αλλαγές που αλλάζουν το τοπίο στην αγορά απασχόλησης και η χαμηλή αύξηση της παραγωγικότητας. «Ωστόσο οι αλλαγές έχουν πραγματική επίδραση στη ζωή των ανθρώπων: το εισόδημα των νοικοκυριών έχει παραμείνει στάσιμο για μεγάλη μερίδα του πληθυσμού, περιορίζονται οι ευκαιρίες εύρεσης εργασίας, με πολλούς εργάτες να είναι τόσο απογοητευμένοι ώστε εγκαταλείπουν την αγορά εργασίας... και το ποσοστό φτώχειας είναι από τα υψηλότερα μεταξύ των αναπτυγμένων οικονομιών», αναφέρεται στην ετήσια έκθεση του ΔΝΤ. «Το πλέον κρίσιμο (στοιχείο) είναι πως σε σχέση με προηγούμενες επιδόσεις της οικονομίας, μετά την κρίση η ανάπτυξη είναι υπερβολικά χαμηλή και υπερβολικά άνιση», αναφέρεται στην έκθεση. Σχετικά με τη νομισματική πολιτική, το ΔΝΤ θεωρεί πως η αμερικανική Ομοσπονδιακή Τράπεζα (Fed) θα πρέπει να ανεχθεί τη «μικρή» υπέρβαση του στόχου για πληθωρισμό 2% ώστε να διαθέτει μεγαλύτερο περιθώριο κινήσεων στα επιτόκια δανεισμού.\nΤέλος, το ΔΝΤ θεωρεί πως η μείωση της φορολογίας που προτείνει ο Τραμπ θα επηρεάσει «δυσανάλογα» νοικοκυριά με μεσαία και χαμηλά εισοδήματα, «κάτι που θα ήταν αντίθετο προς τον στόχο του προϋπολογισμού για προώθηση της ασφάλειας και της ευημερίας για όλους τους Αμερικανούς». Ενα τελευταίο στοιχείο που θα ενδιαφέρει τον κ. Τραμπ είναι η εκτίμηση του Ταμείου πως το δολάριο είναι κατά 10% με 20% υπερτιμημένο.\nΔημοσιέυτηκε στις 28/06/2017\nPublié par ΠΕΝΤΑΛΙΑ à 17:58\nLibellés : ΔΝΤ-ΑΜΕΡΙΚΑΝΙΚΗ ΟΙΚΟΝΟΜΙΑ, ΗΠΑ-ΟΙΚΟΝΟΜΙΑ-ΔΝΤ-ΠΡΟΒΛΕΨΕΙΣ 2017 ΚΑΙ 2018, ΗΠΑ-ΤΡΑΜΠ-Η ΠΟΛΙΤΙΚΗ ΤΟΥ


Πρωταπριλιά: Πώς ξεκίνησε το έθιμο -Γιατί λέμε ψέματα - ΕΣΠΑ ΕΡΓΑΣΙΑ\nΠρωταπριλιά: Πώς ξεκίνησε το έθιμο -Γιατί λέμε ψέματα\nΑναρτήθηκε: 1 Απρ στις 11:58\nΗ 1η Απριλίου είναι γνωστή για τις φάρσες που κάνουμε. Από πού όμως ήρθε το έθιμο και πώς εξελίχθηκε;\nΗ 1η Απριλίου είναι γνωστή για τις φάρσες που κάνουμε, ωστόσο το έθιμο αυτό κρατάει από πολύ παλιά και ελάχιστοι είναι εκείνoi που ξέρουν την προέλευσή του.\nΤα πρωταπριλιάτικα ψέματα (April Fool’s Day) είναι ένα έθιμο που, σύμφωνα με την επικρατέστερη εκδοχή, έρχεται από την Ευρώπη του 16ου αιώνα. Ωστόσο, υπάρχουν πολλές εκδοχές για το πώς ξεκίνησε.\nΚάποιοι συνδέουν την Πρωταπριλιά με εορτασμούς στην Αρχαία Ρώμη, όπως η Hilaria (από το αρχαιοελληνικό ιλαρός που σημαίνει χαρωπός ή χαρούμενος). Γιορταζόταν στα τέλη του Μαρτίου, από πιστούς της θεάς Κυβέλης. Ένα από τα έθιμα που τηρούσαν οι πολίτες ήταν να μεταμφιέζονται και να «πειράζουν» περαστικούς, στήνοντας «ενέδρες», τρομάζοντάς τους κ.ό.κ.\nΕπίσης, το έθιμο φέρεται ότι συνδέεται με αιγυπτιακούς μύθους που σχετίζονταν με τις θεότητες Ίσις, Όσιρις και Σεθ.\nΜια άλλη εκδοχή συνδέει την Πρωταπριλιά με το εαρινό ηλιοστάσιο ή την πρώτη μέρα της Άνοιξης για το βόρειο ημισφαίριο, όταν η μητέρα φύση «κορόιδευε» τους ανθρώπους με διαρκές αλλαγές στον καιρό.\nΣτη Βρετανία, πάντως, οι ρίζες της Πρωταπριλιάς βρίσκονται στον 18ο αιώνα. Μια μελέτη που έγινε τη δεκαετία του 1950 από λαογράφους αναφέρει ότι τα πρωταπριλιάτικα αστεία εθιμοτυπικά γίνονται μέχρι το μεσημέρι. Μετά το μεσημέρι αν κάποιος κάνει φάρσα «ο χαζός του μήνα». Από εκεί βγήκε και η αγγλική ονομασία της πρωταπριλιάς April Fool’s Day.\nΣτη Σκωτία, η Πρωταπριλιά γιορταζόταν δυο ημέρες. Το πρώτο έθιμο της σκωτσέτζικης Πρωταπριλιάς ήταν το «κυνήγι του κούκου». Σε αυτό έστελναν τους ανθρώπους να κάνουν κάποια αστεία θελήματα, δίχως να υπάρχει λόγος, και στη συνέχεια τους κορόιδευαν. Το άλλο έθιμο της Πρωταπριλιάς είχε να κάνει με τους… πισινούς. Οι φαρσέρ κολλούσαν ουρές στα παντελόνια και τα φορέματα ή και επιγραφές που έγραφαν «κλώτσησέ με!».\nΣτην Ιρλανδία ήταν παράδοση να εμπιστεύονται στο θύμα μια «σημαντική επιστολή» που έπρεπε να δοθεί σε ένα άτομο. Αυτό το άτομο διάβαζε το γράμμα, μετά ζητούσε από το θύμα να το πάει σε κάποιον άλλο και ούτω καθεξής. Το γράμμα μέσα έγραφε «στείλε τον ανόητο παρακάτω».\nΣτην Ιταλία, τη Γαλλία, το Βέλγιο και τις γαλλόφωνες περιοχές της Ελβετίας και του Καναδά, η παράδοση της 1ης Απριλίου είναι συχνά γνωστή ως «ψάρι του Απριλίου».\nΟι φαρσέρ κολλούσαν ένα χάρτινο ψάρι στην πλάτη του θύματος χωρίς να γίνει αντιληπτό. Αυτό το χαρακτηριστικό έχει αποτυπωθεί και σε πολλές καρτ ποστάλ της Πρωταπριλιάς της Γαλλίας από τα τέλη του 19ου έως τις αρχές του 20ου αιώνα.\nΠολλές εφημερίδες διαδίδουν επίσης μια ψευδή ιστορία την 1η Ημέρα του Απρίλη και μια λεπτή αναφορά σε ένα ψάρι δίνεται μερικές φορές ως ένδειξη για να καταλάβουν οι αναγνώστες ότι πρόκειται για πρωταπριλιάτικη φάρσα.\nΤο έθιμο αυτό ήρθε και στην Ελλάδα με το πέρασμα του χρόνου από την Ευρώπη και στη συνέχεια διαφοροποιήθηκε. Η βασική ιδέα βέβαια παρέμεινε ίδια. Λέμε αθώα ψέματα με σκοπό να ξεγελάσουμε το «θύμα» μας.\nΕπίσης, το βρόχινο νερό της πρωταπριλιάς, θεωρούν μερικοί, ότι έχει θεραπευτικές ιδιότητες. Όσο για το «θύμα», πιστεύεται ότι, σε αντίθεση με τον «θύτη», θα έχει γρουσουζιά τον υπόλοιπο χρόνο και πιθανότατα αν είναι παντρεμένος, θα χηρέψει γρήγορα.\nΣύμφωνα με τον Έλληνα λαογράφο Λουκάτο το έθιμο αυτό αποτελεί ένα σκόπιμο «ξεγέλασμα των βλαπτικών δυνάμεων που θα εμπόδιζαν την όποια παραγωγή», όπως είναι η αρχή του μήνα τόσο για τον Μάρτιο, όσο και τον Απρίλιο υποχρεώνοντας πολλούς να λαμβάνουν διάφορα «αντίμετρα».\nΠέτσας για ΦΠΑ στα τρόφιμα: Σε 1-2 εβδομάδες οι αποφάσεις – Στοχευμένες και προσωρινές


«Απάτητα βουνά» μακριά από δρόμους και τσιμέντο\nΓράφτηκε από arma Κατηγορία ΕΠΙΚΑΙΡΟΤΗΤΑ Δευτέρα, 29 Νοεμβρίου 2021 09:30\nΠερίπου 950 τ. χλμ. σε έξι ελληνικά βουνά θα παραμείνουν «απάτητα». Με πρωτοβουλία του υπουργείου Περιβάλλοντος, που βασίζεται επιστημονικά σε μελέτη του Πανεπιστημίου Ιωαννίνων, στις περιοχές αυτές θα απαγορευθεί κάθε νέα διάνοιξη δρόμου ή δημιουργία τεχνητών επιφανειών, ως μέσο προστασίας της μοναδικής βιοποικιλότητάς τους. Με αφορμή την υπογραφή των αποφάσεων μέσα στις επόμενες ημέρες, ο υφυπουργός Περιβάλλοντος Γιώργος Αμυράς εξηγεί στην «Κ» το σκεπτικό της πρωτοβουλίας και συζητεί για την προστασία της φύσης στη χώρα μας. Προαναγγέλλει, δε, τη σταδιακή ενσωμάτωση όλων των φορέων διαχείρισης προστατευόμενων περιοχών από τον νέο κρατικό οργανισμό μέχρι τα μέσα του Δεκεμβρίου.\n– Στην Ελλάδα θεσπίζουμε έξι τέτοιες περιοχές άνω των 50 τ. χλμ. σε ισάριθμα βουνά, για να τις θέσουμε υπό προστασία. Πρόκειται για τα Λευκά Ορη (έκταση 355,86 τ. χλμ.), την Τύμφη (202,75), τον Ταΰγετο (143,23), τον Σμόλικα (102,89), το Σάος (97,3) και το όρος Χατζή (46,61). Επιπλέον, στην κατηγορία αυτή ανήκει και ο Ολυμπος, που όμως προστατεύεται από φέτος από ένα σύγχρονο προεδρικό διάταγμα και συνεπώς δεν χρειάζεται να συμπεριληφθεί στην πρωτοβουλία μας. Η επιλογή των θέσεων έγινε με βάση μελέτη του Εργαστηρίου Διατήρησης Βιοποικιλότητας του Πανεπιστημίου Ιωαννίνων, με χρηματοδότηση από το Πράσινο Ταμείο και επιστημονική υπεύθυνη τη Βασιλική Κατή, αναπλ. καθηγήτρια στο τμήμα Βιολογικών Εφαρμογών και Τεχνολογιών (σ.σ. η «Κ» παρουσίασε τη μελέτη στις 22.12.2020).\nΛευκά Ορη, Τύμφη, Ταΰγετος, Σμόλικας, Σάος και Χατζή οι πρώτοι ορεινοί όγκοι που θα προστατευθούν από περαιτέρω κατάτμηση.\nΠερισσότερα σε αυτή την κατηγορία: « Δυτικό Μέτωπο: Καύση αποβλήτων … από την πίσω πόρτα στη Δυτική Αττική\tΤο Επιμελητήριο Περιβάλλοντος για το νομοσχέδιο για τις Στρατηγικές επενδύσεις. »


Συναγερμός Europol και Τραπεζών για την έξαρση των κρουσμάτων απάτης στο Διαδίκτυο - ΑΣΤΑΚΟΣ NEWS - Για να τα ξέρετε όλα!\nΑρχική Επιστήμη - Τεχνολογία Συναγερμός Europol και Τραπεζών για την έξαρση των κρουσμάτων απάτης στο Διαδίκτυο\nΣυναγερμός Europol και Τραπεζών για την έξαρση των κρουσμάτων απάτης στο Διαδίκτυο\nAstakos-News 23:38 Επιστήμη - Τεχνολογία,\nΣε συναγερμό έχουν τεθεί Europol και Τράπεζες για τις απάτες στον «κυβερνοχώρο» που πληθαίνουν και «εξελίσσονται» κατακόρυφα.\nΗ έξαρση του φαινομένου που «ευνοήθηκε» από την αύξηση των εξ αποστάσεως συναλλαγών λόγω της πανδημικής κρίσης, καθιστά πιο επείγουσα από ποτέ την πρόληψη και την ενημέρωση συναλλασσόμενων και καταναλωτών ανά την Ευρώπη. Στο πλαίσιο αυτό, μέσα στις επόμενες δύο εβδομάδες αναμένεται εκστρατεία ενημέρωσης των πολιτών από την Europol (σ.σ. από το Ευρωπαϊκό Κέντρο Κυβερνοεγκλήματος (EC3)) και την Ευρωπαϊκή Τραπεζική Ομοσπονδία (EBF) με νέα, αναθεωρημένη και επικαιροποιημένη έκδοση της κοινής τους εκστρατείας για τις απάτες στον «κυβερνοχώρο» (Cyber Scams 2.0).\nΤο νέο υλικό θα είναι διαθέσιμο σε οκτώ γλώσσες της Ευρωπαϊκής Ένωσης και θα προωθηθεί στα μέσα κοινωνικής δικτύωσης από τις εθνικές αστυνομικές αρχές, τις ενώσεις τραπεζών και άλλους ενδιαφερόμενους φορείς.\nΗ νέα εκστρατεία για την ενημέρωση του κοινού σχετικά με τις νέες μεθόδους ηλεκτρονικής απάτης και με στόχο την πρόληψη, περιλαμβάνει στην «ατζέντα» και νέες απάτες που έχουν κάνει την εμφάνισή τους το τελευταίο διάστημα της πανδημικής κρίσης.\nτις απάτες μέσω αλλαγής κάρτας SIM (SIM Swapping).\nΟι απάτες αυτές έρχονται να προστεθούν στις:\nαπατηλές τηλεφωνικές κλήσεις (vishing), απατηλά μηνύματα SMS (smishing), απατηλά μηνύματα ηλεκτρονικού ταχυδρομείου (phishing),\nαπάτες σε αγορές μέσω διαδικτύου (online shopping scams).\nΌπως συμβουλεύει η Ελληνική Ένωση Τραπεζών, για να προστατευθούμε από τις απάτες στον κυβερνοχώρο, χρειάζεται να τηρούμε πέντε βασικές αρχές:\n- Δίνουμε προσοχή στα ανεπιθύμητα μηνύματα κειμένου ή μηνύματα ηλεκτρονικού ταχυδρομείου που ισχυρίζονται ότι προέρχονται από την τράπεζα συνεργασίας μας.\n- Δεν ανοίγουμε ηλεκτρονικούς συνδέσμους και συνημμένα αρχεία που περιέχονται στα ανωτέρω μηνύματα.\n- Εάν λάβουμε μία ύποπτη κλήση από την τράπεζα με την οποία συνεργαζόμαστε, κλείνουμε το τηλέφωνο και επαληθεύουμε την κλήση καλώντας το τμήμα εξυπηρέτησης πελατών της τράπεζας.\n- Ποτέ δεν κοινοποιούμε τα διαπιστευτήρια ασφαλείας μας (user name & password) ή τους κωδικούς για την εκτέλεση συναλλαγής πληρωμής (π.χ. SMS OTP).\n- Εάν νομίζουμε ότι έχουμε πέσει θύμα απάτης, επικοινωνούμε αμέσως με την τράπεζα συνεργασίας μας και αναφέρουμε το σχετικό περιστατικό στην αστυνομία.\nΈνα παράδειγμα για το πώς λειτουργεί η διαδικτυακή απάτη είναι το παρακάτω:\n- Λαμβάνεις ένα SMS από τον δράστη (ας τον ονομάσουμε Γιώργο), ο οποίος υποδύεται ότι εργάζεται στην τράπεζα συνεργασίας σου. Κάνεις κλικ στον ηλεκτρονικό σύνδεσμο του SMS.\n- Ανακατευθύνεσαι σε ιστοσελίδα που μοιάζει με εκείνη της τράπεζας συνεργασίας σου. Σου ζητά και εσύ εισάγεις τα διαπιστευτήρια ασφαλείας σου (user name & password).\n- Ο δράστης Γιώργος πλέον έχει πρόσβαση στα οικονομικά σου στοιχεία και στο ιστορικό των πρόσφατων ηλεκτρονικών σου συναλλαγών.\n- Ο δράστης Γιώργος σε πείθει να προχωρήσεις στη μεταφορά χρημάτων σε άλλο τραπεζικό λογαριασμό τον οποίο ελέγχει ο ίδιος. Σου τηλεφωνεί υποδυόμενος τον τραπεζικό υπάλληλο και παραθέτει τα στοιχεία σου.\nΑκόμη και η ίδια η πανδημία και οι ανάγκες που δημιούργησε στους καταναλωτές αποτέλεσε πρόσφορο έδαφος για τις διαδικτυακές απάτες. Η Kaspersky, παγκόσμια εταιρεία ψηφιακής ασφάλειας, εντόπισε διεθνώς περισσότερους από 5.000 ιστότοπους phishing που σχετίζονται με την πανδημία, εκ των οποίων 300 τέτοιοι ιστότοποι εντοπίστηκαν στην Ευρώπη και 6 από αυτούς στην Ελλάδα! Από τον Μάρτιο του 2020 έως τον Ιούλιο του 2021, η παγκόσμια εταιρεία κυβερνοασφάλειας απέτρεψε πάνω από ένα εκατομμύριο προσπάθειες χρηστών να επισκεφθούν αυτούς τους ιστότοπους.\nΗ αναθεωρημένη έκδοση της κοινής εκστρατείας για τις απάτες στον «κυβερνοχώρο» από τη Europol και την Ευρωπαϊκή Τραπεζική Ομοσπονδία συνιστά ένα εξαιρετικό παράδειγμα συνεργασίας δημόσιου και ιδιωτικού τομέα, με τις ευρωπαϊκές τράπεζες, τις ενώσεις τους και τις αστυνομικές αρχές των κρατών μελών της Ευρωπαϊκής Ένωσης να συνεργάζονται για την ενδυνάμωση της προστασίας έναντι των απατών στον κυβερνοχώρο. Η πρωτοβουλία ξεκίνησε ως μέρος της διαδικτυακής εκδήλωσης “Digital Thursdays” της EBF, με θέμα τον Ευρωπαϊκό Μήνα Ασφάλειας στον «Κυβερνοχώρο» του Οκτωβρίου 2021, δηλ. την ετήσια εκστρατεία της ΕΕ αφιερωμένη στην παροχή ενημέρωσης σε θέματα «κυβερνοασφάλειας».


ΕΡΩΤΗΣΕΙΣ - ΣΥΖΗΤΗΣΗ ΣΥΝΤΟΝΙΣΤΡΙΑ: Θ. ΣΤΑΘΟΥΛΙΑ: - PDF\nDownload "ΕΡΩΤΗΣΕΙΣ - ΣΥΖΗΤΗΣΗ ΣΥΝΤΟΝΙΣΤΡΙΑ: Θ. ΣΤΑΘΟΥΛΙΑ:"\n1 386 ΕΡΩΤΗΣΕΙΣ - ΣΥΖΗΤΗΣΗ ΕΡΩΤΗΣΕΙΣ - ΣΥΖΗΤΗΣΗ ΣΥΝΤΟΝΙΣΤΡΙΑ: Η κα Σταθούλια έχει το λόγο. Θ. ΣΤΑΘΟΥΛΙΑ: Νομίζω ότι ή τοποθέτηση του Μιχάλη είναι σωστή ως προς την αρχή της, ως προς το γενικό πλαίσιο. Αλλά για τις σημερινές συγκυρίες, Μιχάλη, τη Mercedes την πήραμε να πάμε να πάρουμε ντομάτες μέσω των ΕΠΕΑΕΚ. Δηλαδή, έχουμε ένα πλούσιο πρόγραμμα, η κάθε βιβλιοθήκη έχει δεσμευτεί να κάνει κάτι το οποίο είναι πλούσιο. Ποτέ δεν το σκεφτήκαμε πριν από 10 χρόνια, και τώρα το 'χουμε μπροστά μας. Πρέπει να καταναλώσουμε χρήματα. Δεσμευτήκαμε να το κάνουμε, να "απορροφήσουμε χρήματα", το λέμε, να καταναλώσουμε. Με όποια μορφή έχουμε δεσμευθεί επί των δράσεων, επί των πακέτων των παραδοτέων και, ως εκ τούτου, αυτά τα χρήματα πρέπει να απορροφηθούν. Αρχή πρώτη! Η οικονομία δεν έγινε στην πρόβλεψη της βιωσιμότητας του Έργου. Δηλαδή, δε σκέφτηκε φαντάζομαι ο συγγραφέας αυτού του συλλογικού Έργου, αν το πούμε συλλογικό, ότι μετά το 1999 κάποιος πρέπει να τροφοδοτεί την πολυτέλεια που δημιούργησε το ΕΠΕΑΕΚ των 3 προηγούμενων χρόνων. Επ' αυτού η ερώτηση του Κώστα του Βουδούρη είναι πάρα πολύ σωστή. Έχουμε θέμα βιωσιμότητας, δε μπορούμε να το αγνοήσουμε. Τα ΕΠΕΑΕΚ άνοιξαν τα προβλήματα, τους ασκούς του Αιόλου. Για να δούμε πώς θα τους κλείσουμε. Θέμα πρώτο για εμένα: Θα 'λεγα ναι στην πρόταση του Κώστα του Βουδούρη, γιατί πια φύγαμε από τα σχήματα τα φιλελεύθερα, άλωση του πανεπιστημίου από την αγορά, κλπ. Δεν έχουμε τέτοιους φόβους πια. Όχι γιατί δεν είμαστε αρκετά αριστεροί, αλλά γιατί δεν έχουμε κανένα λόγο να υπηρετήσουμε τέτοιους φόβους. Ναι! Θα 'λεγα ναι στις smart cards ή όπως αλλιώς και αν λέγονταν, εάν ήταν η απάντηση στο πρόβλημα, Κώστα. Φοβάμαι ότι δεν είναι. Η απάντηση, τουλάχιστον όπως προσπαθώ να την προσδιορίσω εγώ, αλλά δεν έχω και πολλούς συνομιλητές, γιατί δεν τα ανοίξαμε ποτέ αυτά τα ζητήματα, είναι η αρχή ότι η πληροφορία δεν είναι μιας χρήσης. Εάν υιοθετήσουμε αυτήν την αρχή, ότι η πληροφορία έχει πολλαπλές χρήσεις και πολλαπλούς τελικούς χρήστες, σημαίνει ότι κάθε φορά που παίρνουμε κάτι και το δίνουμε στον τελικό χρήστη, το κρατάμε για να το ξαναδώσουμε σε άλλους χρήστες. Ίσως το εμπλουτίσουμε δια του χρόνου, αλλά το κρατάμε. Αν υπηρετήσουμε αυτήν την αρχή, τι σημαίνει; Ότι εγώ, όταν θα σκεφτώ το electronic document delivery, θα πρέπει να το σκεφτώ στη μορφή ενός FTP Server για να το κρατήσω εκεί, για να πάω να το ξαναπάρω. Έτσι δεν είναι; Με συγχωρείτε. Τα δικαιώματα μπορώ να τα αγοράσω από το host, απ' το διαθέτη, έναντι μικρού ποσού για το σύνολο του\n2 ΕΡΩΤΗΣΕΙΣ - ΣΥΖΗΤΗΣΗ 387 document και όχι μόνο για την εφάπαξ ad hoc χρήση του. Λέω, λοιπόν, σας έφερα ένα παράδειγμα, θα μπορούσαμε να βρούμε χιλιάδες. Αν συμφωνήσουμε στην αρχή, και αυτή θέτω ως προβληματισμό -σ' αυτήν τη συνεδρίαση δε μπορώ να μιλήσω περισσότερο- είναι, και ούτε έχω κάτι περισσότερο να πω, η αρχή ότι η πληροφορία δεν είναι μιας χρήσης και δεν απευθύνεται σ' έναν τελικό χρήστη. Ευχαριστώ. ΣΥΝΤΟΝΙΣΤΡΙΑ: Η κα Τοράκη έχει το λόγο. Κ. ΤΟΡΑΚΗ: Απλά να μεταφέρω την εμπειρία μου από το Τεχνικό Επιμελητήριο, επειδή τα θέματα της τιμολόγησης μας έχουν απασχολήσει κι εμάς πολύ. Γίνεται λόγος τα τελευταία χρόνια για υπηρεσίες προστιθέμενης αξίας, κλπ. Νομίζω ότι και στα πανεπιστήμια μπορούν να γίνουν τέτοιες σκέψεις. Νομίζω ότι το θέμα που έβαλε ο Κώστας ο Βουδούρης για τις smart cards, για τις κάρτες τέλος πάντων -να μη χρησιμοποιώ ξένες λέξεις- φαντάζομαι εννοείς, Κώστα, όχι με την κάθε χρήση. Εννοείς ότι γίνεσαι μέλος της βιβλιοθήκης, αν πληρώσεις π.χ. 500 ή δρχ. Αυτό το σκεπτικό το 'χουμε σκεφτεί κι εμείς. Μπορεί να είναι μικρό το έσοδο που παίρνεις από μια τέτοια υπηρεσία, αλλά θεωρούμε, έχουμε σκεφτεί ότι είναι θέμα ψυχολογίας και νοοτροπίας του χρήστη, πώς βλέπει την υπηρεσία. Έγινε λόγος πριν για σπατάλη στη χρήση των υπηρεσιών και των πληροφοριών. Υπάρχει ένα θέμα, δηλαδή πρέπει να το δούμε και αυτό. Βέβαια, ειδικά στα πανεπιστήμια, επειδή μιλάμε για δωρεάν παιδεία, επειδή μιλάμε για φοιτητές, κλπ., ίσως τα πράγματα είναι λιγότερο εύκολα απ' όσο είναι σε άλλους χώρους. Εμείς πάντως και τις υπηρεσίες πρόσβασης σε on-line βάσεις δεδομένων τις χρεώνουμε με χρονοχρέωση, και τις υπηρεσίες πρόσβασης σε CD-ROM τις χρεώνουμε. Δε χρεώνουμε την αναζήτηση στην οθόνη. Χρεώνουμε όμως την εκτύπωση και την αποθήκευση σε δισκέτα. Και το ζήτημα είναι πώς θα γίνει, όταν τα CD-ROM, όπως κάνει το Πανεπιστήμιο Θεσσαλίας, είναι στο δίκτυο. Ευχαριστώ. ΜΙΑ ΣΥΝΕΔΡΟΣ: Συγγνώμη, δεν είμαι πολύ μέσα στα πράγματα. Για δικιά μου ενημέρωση. Υπάρχει από το νομοθέτη η δυνατότητα σε ακαδημαϊκές βιβλιοθήκες να χρεώνουν υπηρεσίες; Δεν υπάρχει, απ' όσο ξέρω τουλάχιστον. ΣΥΝΤΟΝΙΣΤΡΙΑ: Όχι, δεν υπάρχει. Είναι απόφαση εσωτερική, φαντάζομαι, που λαμβάνεται. Ι. ΚΑΑΨΟΠΟΥΛΟΣ: Βεβαίως, υπάρχει η δυνατότητα δια μέσου της Επιτροπής Ερευνών να εισπράττει χρήματα η Βιβλιοθήκη. Γ. ΖΑΧΟΣ: Έχω την αίσθηση ότι η απάντηση στο ερώτημα σας είναι ότι δεν υπάρχει νομικό δικαίωμα, το να χρεώνεις συγκεκριμένα και να κόβεις και τιμολόγιο και να παρέχεις υπηρεσίες με σαφή τρόπο. Προφανώς δημιουργούνται ανάγκες, τις ανέφερα προηγουμένως, ότι υπάρχουν ζητήματα στα οποία εισπράττεις χρήματα για τα φωτοτυπικά για παράδειγμα. Αυτό το οποίο τόνισα και πιστεύω να έγινε κατανοητό είναι ότι τα έσοδα, τα οποία\n3 388 ΕΡΩΤΗΣΕΙΣ ΣΥΖΗΤΗΣΗ μπορεί να έχεις από πραγματικές λειτουργίες αυτής της μορφής, θα είναι ελάχιστα για να μπορέσεις να μιλήσεις για βιωσιμότητα της βιβλιοθήκης μέσα από τέτοιες διαδικασίες. Σας είπα ότι στο Πανεπιστήμιο Ιωαννίνων τη χρήση βιβλιογραφικών βάσεων δεδομένων τη χρεώνουμε. Άρθρα τα οποία φέρνουμε από άλλες βιβλιοθήκες τα χρεώνουμε, διότι και η άλλη βιβλιοθήκη θα μας χρεώσει. Ως διαχειριστικό τρόπο, αυτό το οποίο κάναμε είναι ότι έχουμε κάνει ένα πρόγραμμα στην Επιτροπή Ερευνών, σύμφωνα με το οποίο όλα τα έσοδα αυτά πηγαίνουν εκεί, με σκοπό να καλύψουμε αναλώσιμα για τις συγκεκριμένες υπηρεσίες. Δηλαδή για τα φωτοτυπικά, για να πληρώσουμε το τιμολόγιο του host που θα μας έρθει για τις αναζητήσεις, γι' αυτές τις λειτουργίες. Αλλά, για το όνομα του Θεού! Μη φανταστείτε ποτέ, νομίζω ότι είναι παντελώς λάθος αυτό, οι βιβλιοθήκες της Μεγάλης Βρετανίας που έχουν πραγματική λειτουργία βιβλιοθήκης με μεγάλη χρήση και με φωτοτυπικά, που να δουλεύουν από το πρωί μέχρι το βράδυ, ζήτημα αν καλύπτουν το 10% του προϋπολογισμού τους. Πολύ αμφιβάλλω, μπορώ να σας φέρω στατιστικά στοιχεία συγκεκριμένα μέσα από τέτοιες διαδικασίες. ΣΥΝΤΟΝΙΣΤΡΙΑ: Ο κ. Κεχαγιάς έχει το λόγο. Χ. ΚΕΧΑΓΙΑΣ: Σχετικά με την είσπραξη, ήθελα να επισημάνω ότι ακόμα και οι τακτικοί προϋπολογισμοί των ιδρυμάτων δεν μας παρέχουν την ευελιξία να εισπράξουμε χρήματα, γιατί αν κάτι κοστολογήσουμε σε κάποιον, κανονικά πρέπει να πάει στην Τράπεζα Ελλάδος να καταθέσει, και καταλαβαίνετε ότι δεν είναι το ποσό των ή δρχ. όσο η διαδικασία, το να πας στην Τράπεζα Ελλάδος να καταθέσεις τα χρήματα στον τακτικό προϋπολογισμό. Βέβαια, υπάρχει η διαδικασία του Ειδικού Λογαριασμού που χρησιμοποιείται άτυπα, τυπικά σ' αυτές τις περιπτώσεις, να εισπραχθούν χρήματα από τέτοιες πηγές. ΣΥΝΤΟΝΙΣΤΡΙΑ: Ο κ. Βουδούρης έχει το λόγο. Κ. ΒΟΥΔΟΥΡΗΣ: Η χρέωση των υπηρεσιών ήταν ένα παράδειγμα από το πού μπορεί να βρουν οι βιβλιοθήκες χρήματα. Διότι μέχρι στιγμής εγώ δεν έχω ακούσει καμία απάντηση στο ερώτημα τι θα γίνει μετά το Αυτό είναι βασικό. Αυτή τη στιγμή εμείς, ως Πανεπιστήμιο της Αθήνας, έχουμε 26 ανθρώπους, 26 βιβλιοθηκονόμους, 4 διοικητικούς... Γ. Κ. ΖΑΧΟΣ: Αυτό το ερώτημα θα το απαντήσει η πολιτική ηγεσία, που θα καθορίσει πολιτική για τα πανεπιστήμια. Κ. ΒΟΥΔΟΥΡΗΣ: Όταν θα έρθει η ώρα! Κατά συνέπεια εγώ, όταν ερωτώ-μαι από τους ενδιαφερόμενους τι πρόκειται να συμβεί μετά το 2000, θα απαντώ έτσι! Θα τους παραπέμπω στην Κυβέρνηση. Εντάξει! (Διάλογος μεταξύ κ. Βουδούρη κ. Ζάχου εκτός Πρακτικών) ΣΥΝΤΟΝΙΣΤΡΙΑ: Αν μου επιτρέπετε κι εμένα μια παρέμβαση, επειδή α- κριβώς έπρεπε αφενός στο τεχνικό δελτίο να απαντήσουμε πώς βλέπουμε τη βιωσιμότητα του Έργου, για να στέκεται το τεχνικό μας δελτίο, και είπαμε\n4 ΕΡΩΤΗΣΕΙΣ - ΣΥΖΗΤΗΣΗ 389 όλοι ότι απλώς αλλάζουμε την υποδομή και ότι έχουμε τώρα ένα μπουμ υλικού και νέων υπηρεσιών που χρειάζεται έξτρα κόσμο, αλλά παράλληλα επιμορφώνουμε το προσωπικό, που ήδη υπηρετεί, και για να 'ναι σε θέση μετά, όταν πάψουν τα χρήματα να εισρέουν, πάψουν τα βιβλία να έρχονται, πάψουν τα CD-ROM να έρχονται, να υπάρχουν παγιωμένες καταστάσεις, τις οποίες θα μπορούν να χειριστούν πλέον οι επιμορφωμένοι υπάλληλοι των βιβλιοθηκών. Το ένα είναι αυτό. Σε ερώτηση μου στον κ. Πρύτανη για την αγωνία μου τι θα κάνουμε μετά το 2000, "τώρα πάμε πάρα πολύ καλά, αλλά μετά τι θα κάνουμε;", είπε: 'Έλα βρε παιδί μου! Ποτέ δε φεύγουν αυτοί οι άνθρωποι που μπαίνουν στο Πανεπιστήμιο!". Σε ερώτηση μου στον κ. Πατσέα "τι γίνεται το 2000, κ. Πατσέ-α;", "Θα υπάρξει συνέχεια. Μην ανησυχείς, δεν πρόκειται να φύγουν!". Γι' αυτό λέω... Και όταν το 'πα στην αρχή, ο κ. Βουδούρης δεν το κατάλαβε. Είπα ότι μόνο προφητικά μπορούμε να μιλήσουμε για τη βιωσιμότητα του Έργου. Ο καθένας μας, όταν υπέβαλε το Τεχνικό Δελτίο, είχε γράψει κάτι μέσα, γιατί έπρεπε οπωσδήποτε να το γράψει και το Υπουργείο το θεωρούσε και πολύ σοβαρή πληροφορία μάλιστα για την αξιολόγηση της πρότασης. Η λογική είναι ότι δημιουργούμε σύγχρονες βιβλιοθήκες, οι οποίες θα μπορέσουν να δουλέψουν με το προσωπικό που υπάρχει σήμερα. Εγώ προσωπικά δε δημιουργώ ελπίδες ούτε στο προσωπικό που 'χουμε πάρει από το Ε-ΠΕΑΕΚ ούτε στον εαυτό μου. Κατά βάση βέβαια, ελπίζω σ' ένα νόμο Πε-πονή ή σ' ένα νόμο δεν ξέρω κι εγώ τι. Αλλά την απάντηση όντως μόνον η πίεση των πανεπιστημιακών αρχών προς το Υπουργείο ή μια γενικά θεό-σταλτη βούληση του Υπουργείου μπορεί να τη δώσει. Η κα Ζαχιώτη έχει το λόγο. Ν. ΖΑΧΙΩΤΗ: Νομίζω ότι βάζουμε μπροστά μας ένα μπαμπούλα τόσο α- πειλητικό! Δε νομίζω ότι είναι τόσο πια το πρόβλημα. Κατ' αρχήν, με όλα αυτά τα χρήματα που παίρνουμε τώρα κάνουμε και κάποια έργα υποδομής, κάνουμε κάποιες δουλειές, δηλαδή όλα αυτά τα αναδρομικά που είχαμε να κάνουμε. Τα πανεπιστήμια δε διαθέτουν καθόλου χρήματα; Όσο θα χρειάζονται τις βιβλιοθήκες, θα τις έχουν τις βιβλιοθήκες. Νομίζω ότι η παιδεία βάζει, δρομολογεί αλλαγές σε όλα τα επίπεδα. Δημιουργεί Ανοιχτό Πανεπιστήμιο, κάνει τόσες αλλαγές. Δηλαδή, να πούμε τώρα τι θα γίνει το 2000; Αυτές οι αλλαγές συνδέονται όλες μ' ένα κοινοτικό πρόγραμμα; Είμαστε στην Ευρώπη και χρηματοδοτούνται 11 χώρες, όπως χρηματοδοτούμεθα κι εμείς μέσα σ' αυτό το πρόγραμμα. Λοιπόν, δεν μπορεί να υπάρχει ο γκρεμός για εμάς. Μη βάζουμε παγίδες ή μπαμπούλες που, τέλος πάντων, δεν είναι απόλυτα έτσι τα πράγματα. ΣΥΝΤΟΝΙΣΤΡΙΑ: Υπάρχει κάτω από το κοινό άλλη τελευταία ερώτηση; Να δώσουμε την προτεραιότητα στον κ. Τσόλα. Ο. ΤΣΟΛΑΣ: Ουσιαστικά απαντήσατε στο ερώτημα μου, αλλά θέλω να θέσω υπόψη σας αυτό που είπε ο κ. Πατσέας το πρωί, ότι υπάρχει το Πρόγραμμα Σαντέρ, επομένως έχουμε εξασφαλιστεί μέχρι το Το ερώτημα\n5 390 ΕΡΩΤΗΣΕΙΣ ΣΥΖΗΤΗΣΗ είναι τι γίνεται μετά το 2006 και όχι από το 2000 και μετά. Δηλαδή, αυτό είναι εξασφαλισμένο. ΣΥΝΤΟΝΙΣΤΡΙΑ: Ο κ. Κεχαγιάς έχει το λόγο. Χ. ΚΕΧΑΓΙΑΣ: Να επισημάνω ότι βιωσιμότητα σημαίνει το μέλλον του προσωπικού ή, δεν ξέρω, του υπάρχοντος ή του προσωπικού το οποίο θα στελεχώσει τις βιβλιοθήκες προσωπικό στο ΤΕΙ Αθήνας και είχαμε μια βιβλιοθηκονόμο. Καταλαβαίνετε τι σημαίνει αυτό το πράγμα για το μέλλον ενός ιδρύματος και μιας βιβλιοθήκης που αναπτύσσεται με τα τωρινά πλαίσια. Ξέρουμε πολύ καλά ότι αυτήν τη στιγμή συζητιούνται οργανισμοί γενικά διοικητικής μέριμνας για τα ΤΕΙ και πιθανά για τα πανεπιστήμια. Χρειάζεται πίεση από τώρα. Οι θέσεις ή η πρόσληψη προσωπικού αρχίζει σιγά-σιγά. Τα λέω αυτά επειδή ασκώ και διοίκηση συγχρόνως και η απάντηση που πολλές φορές τη δίνω κι εγώ: 'Έχει ο Θεός! Έρχεται το πακέτο Σαντέρ!". Αλλά παράλληλα χρειάζονται και αυτές οι προσπάθειες, γιατί ήδη οι προσλήψεις και οι προβλέψεις θέσεων περνάνε σε άλλα πολύ υψηλότερα, πιο αγκυλωμένα πλαίσια. Θυμόμαστε όλοι το '92-'93 το προσωπικό που είχαμε με συμβάσεις - εμείς τους λέγαμε 9/μηνίτες- τους σταματούσαμε για 9 μήνες, τους ξαναπαίρναμε, τους μονιμοποιήσαμε, τους κάναμε αορίστου χρόνου. Δεν ξέρω αν οι διαδικασίες θα είναι εύκολες στο μέλλον και με τι ευκολία θα γίνονται αυτές οι διαδικασίες. Γι' αυτό χρειάζεται προσπάθεια. Ήδη εδώ και 4 χρόνια εγώ φωνάζω "ένας βιβλιοθηκονόμος είναι αδύνατον, κάντε 5 τις θέσεις" και ουδέποτε υλοποιήθηκε επισήμως από το Υπουργείο Παιδείας, γιατί και το Υπουργείο Παιδείας όχι ότι δεν αναγνωρίζει την ανάγκη αλλά πιθανά κάπου αλλού έχει πρόβλημα. ΣΥΝΤΟΝΙΣΤΡΙΑ: Ο κ. Βουδούρης έχει το λόγο. Κ. ΒΟΥΔΟΥΡΗΣ: Εγώ, εν πάση περιπτώσει, μεταφέρω την αγωνία του προσωπικού που έχει προσληφθεί αυτή τη στιγμή για το Έργο και όταν υπάρχει προσωπικό το οποίο βρίσκεται σε αγωνία, αντιλαμβάνεστε ποιο είναι και το επίπεδο της παραγωγικότητας του. Δε μπορεί ένας εργαζόμενος να παράγει, να αποδώσει, εάν είναι σε μια ανασφάλεια και σε θεωρητικές υποθέσεις, το 2000 το επόμενο πακέτο, το 2006, μέχρι το 2000 δε ξέρω 'γω πότε. Άρα, κατά συνέπεια, θα πρέπει με τον έναν ή τον άλλο τρόπο -εγώ δεν απέκλεισα τον τρόπο πίεσης προς την Κυβέρνηση ή προς αυτούς οι οποίοι παίρνουν τις αποφάσεις- απλά είπα, ως ένα παράδειγμα εναλλακτικής λύσης, να χρεώσουμε τις υπηρεσίες. Ένα άλλο παράδειγμα είναι να υπάρξουν σπόνσορες, μεγάλοι σπόνσορες, μεγάλες εταιρείες οι οποίες θα αναλάβουν κομμάτια, ο ένας ν' αναλάβει να πληρώνει μέρος του προσωπικού, άλλος ν' αναλάβει να πληρώνει ένα μέρος των συνδρομών. ΣΥΝΤΟΝΙΣΤΡΙΑ: Ευχαριστώ πολύ τους γενναίους που απέμειναν. Στις 5 η ώρα όσοι θέλουν να παρακολουθήσουν την ειδική συνεδρία, παρακαλούνται να είναι σ' αυτόν το χώρο. Ευχαριστώ πολύ.


Συναγερμός στο ΚΕΕΛΠΝΟ: Πρώτο κρούσμα του ιού του Δυτικού Νείλου στη χώρα μας - newspull\nHome ενδιαφεροντα ιος δυτικου νειλου κεελπνο νεα υγεια Συναγερμός στο ΚΕΕΛΠΝΟ: Πρώτο κρούσμα του ιού του Δυτικού Νείλου στη χώρα μας\nΣυναγερμός στο ΚΕΕΛΠΝΟ: Πρώτο κρούσμα του ιού του Δυτικού Νείλου στη χώρα μας\nnewspull 7/19/2017 10:30:00 π.μ. ενδιαφεροντα, ιος δυτικου νειλου, κεελπνο, νεα, υγεια,\nΗρθε και στη χώρα μας ο ιός του Δυτικού Νείλου σύμφωνα με ανακοίνωση του Κέντρου Ελέγχου και Πρόληψης Νοσημάτων.\nΟ ασθενής προέρχεται από την περιοχή της Αργολίδας και είναι καλά στην υγεία του, μάλιστα έχει πάρει εξιτήριο από το νοσοκομείο, όπου εισήχθη.\nTags # ενδιαφεροντα # ιος δυτικου νειλου # κεελπνο # νεα # υγεια\nΑναρτήθηκε από newspull στις 7/19/2017 10:30:00 π.μ.\nΕτικέτες ενδιαφεροντα, ιος δυτικου νειλου, κεελπνο, νεα, υγεια


Κωστένογλου: «Κρατάω βαθμούς και πειθαρχία» | Novasports\nΚωστένογλου: «Κρατάω βαθμούς και πειθαρχία»\nΟ Νίκος Κωστένογλου εμφανίστηκε ικανοποιημένος με την εμφάνιση της ΑΕΚ κόντρα στη Λαμία, δεν έκρυψε την αισιοδοξία του για το μέλλον και εξέφρασε την πίστη για 50.000 κόσμο στο ντέρμπι με τον ΠΑΟΚ.\nΔημοσίευση: 16/09/2019 - 00:02\nΑπό την πλευρά του, ο προπονητής της Λαμίας, Σωτήρης Αντωνίου, σχολίασε: «Ήταν ένα δύσκολο παιχνίδι. Αντιμετωπίζαμε μια ομάδα σε ανάκαμψη. Ωστόσο, περιμέναμε στο μισό γήπεδο και με δύο επιθετικούς, τον Καραμάνο και τον Ρόμανιτς προσπαθήσαμε να εκμεταλλευτούμε κάποια αντεπίθεση. Μέχρι το 37’ στεκόμασταν καλά και θα μπορούσαμε να είχαμε πετύχει το γκολ με τον Καραμάνο. Σε μια στιγμή αδράνειας δεχθήκαμε ένα εύκολο γκολ και στο τέλος του πρώτου μέρους δεχθήκαμε και ένα δεύτερο γκολ που μας πήγε πίσω. Στο δεύτερο μέρος προσπαθήσαμε να μην δεχτούμε κάποιο τρίτο γκολ και δεν απειληθήκαμε, κι αυτό μας αφήνει μια πικρία. Το επόμενο παιχνίδι με τον Πανιώνιο είναι ένα ματς που πρέπει να κερδίσουμε οπωσδήποτε και ελπίζω να έχω και κάποια ακόμα παιδιά διαθέσιμα. Καλή επιτυχία στην ΑΕΚ και στον κύριο Κωστένογλου που κρατάει τη σημαία των Ελλήνων τεχνικών ψηλά. Πρέπει να τον στηρίξετε καθώς είναι ένας Έλληνας προπονητής που αξίζει τον σεβασμό από όλους».


eutopia vs pragma: Ιουνίου 2009\nΕκδηλώσεις - συζητήσεις για την Περιεκτική Δημοκρατία μέσα στον Ιούνιο\nτου ελληνικού δικτύου Περιεκτικής Δημοκρατίας και\nτου Τάκη Φωτόπουλου το μήνα Ιούνιο στην Ελλάδα\n(προσοχή!! Μεταφέρθηκε η ημερομηνία της βιβλιοπαρουσίασης για τις 25/6 από 24/6)\nΈχουμε τη χαρά να σας ενημερώσουμε για το πρόγραμμα των εκδηλώσεων – συζητήσεων του ελληνικού δικτύου Περιεκτικής Δημοκρατίας και του Τάκη Φωτόπουλου μες στο μήνα Ιούνιο στην Ελλάδα και προσκαλούμε όλους τους αναγνώστες και φίλους να παρευρεθούν και να συμμετέχουν ενεργά σε αυτές:\nΤΡΙΤΗ 9 ΙΟΥΝΙΟΥ 2009\nΘΗΒΑ: αίθουσα του Δημοτικού Συμβουλίου Θήβας (παλαιό Δημαρχείο)\n«Ο ΡΟΛΟΣ ΜΙΑΣ ΝΕΑΣ ΤΟΠΙΚΗΣ ΑΥΤΟΔΙΟΙΚΗΣΗΣ ΣΤΗΝ ΜΕΤΑΒΑΣΗ ΣΕ ΜΙΑ ΠΕΡΙΕΚΤΙΚΗ ΔΗΜΟΚΡΑΤΙΑ»\nΤΡΙΤΗ 16 ΙΟΥΝΙΟΥ 2009\nΣΥΡΟΣ: αμφιθέατρο του Πανεπιστημίου Αιγαίου (πρώην 1ο Γυμνάσιο Σύρου)\nΔιοργάνωση από τον φοιτητικό σύλλογο Μηχανικών Σχεδίασης Προϊόντων και Συστημάτων\n«ΣΥΣΤΗΜΙΚΗ ΚΡΙΣΗ ΚΑΙ Η ΑΝΑΓΚΗ ΓΙΑ ΕΝΑ ΝΕΟ ΑΝΤΙΣΥΣΤΗΜΙΚΟ ΚΙΝΗΜΑ ΜΕ ΒΑΣΗ ΤΙΣ ΤΟΠΙΚΕΣ ΚΟΙΝΩΝΙΕΣ»\nΠΕΜΠΤΗ 25 ΙΟΥΝΙΟΥ 2009\nΑΘΗΝΑ: αίθουσα ανταποκριτών ΕΣΗΕΑ, Ακαδημίας 23\nΗ ΠΑΓΚΟΣΜΙΑ ΚΡΙΣΗ, Η ΕΛΛΑΔΑ ΚΑΙ ΤΟ ΑΝΤΙΣΥΣΤΗΜΙΚΟ ΚΙΝΗΜΑ: ΗΜΙ-ΟΛΟΚΛΗΡΩΤΙΚΗ «ΔΗΜΟΚΡΑΤΙΑ» Ή ΠΕΡΙΕΚΤΙΚΗ ΔΗΜΟΚΡΑΤΙΑ;\nΔΙΟΡΓΑΝΩΣΗ ΕΚΔΟΣΕΙΣ ΚΟΥΚΚΙΔΑ\nΤην παρουσίαση του βιβλίου και εισηγήσεις για την Περιεκτική Δημοκρατία θα κάνουν οι:\nΤάκης Φωτόπουλος, συγγραφέας του βιβλίου, Γιάννης Ραχιώτης, δικηγόρος, μέλος της συμβουλετικής επιτροπής του περιοδικού Περιεκτική Δημοκρατία, Νίκος Μολυβιάτης, δημοσιογράφος και μέλη του ελληνικού δικτύου περιεκτικής δημοκρατίας.\nστις 4:10 μ.μ. 9 σχόλια\nΕτικέτες αριστερά, κίνημα, περιεκτική δημοκρατία, φωτόπουλος\nΕκδηλώσεις - συζητήσεις για την Περιεκτική Δημοκρα...


Survivor spoiler 20/01: Είναι όλα ψέματα! Διέρρευσαν τα ποσοστά της ψηφοφορίας αποχώρησης! - Survivor - Athens magazine\nΑποκλειστικό παρασκήνιο από την αποχώρηση Βαλάντη!\nΒάσει ψηφοφορίας ο Βαλάντης έχει αποχωρήσει αλλά όχι με τα ποσοστά που έχουμε διαβάσει σε διάφορες σελίδες και sites! Έχουμε δει κάτι 85% για τον Πιλίδη και κάτι 7% για τον Θανάση, με τον Βαλάντη να αποχωρεί με ποσοστό γύρω στο 5%! Ανακρίβειες!\nΑρχικά ο Γιωρίκας Πηλίδης βγήκε πρώτος αλλά με ένα ποσοστό κοντά στο 45% και ακολούθησε ο Θανάσης Βισκαδουράκης με ποσοστό γύρω στο 40%! Δηλαδή η διαφορά μεταξύ τους ήταν γύρω στο 5%. Όπως καταλαβαίνει το 15% που περισσεύει είναι και αυτό που πήρε ο Βαλάντης! Φυσικά τα ποσοστά δεν είναι ακριβή αλλά είναι πάνω κάτω εκεί. Για να ξέρουμε τι διαβάζουμε...


Τι σημαίνει η λέξη «Αμήν»; -\nΔΙΑΦΟΡΑ Τι σημαίνει η λέξη «Αμήν»;\nΛέγοντας τη λέξη “ΑΜΗΝ” δηλώνουμε την λαχτάρα, την θέλησή μας για την σωτηρία που μας προσφέρει ο Θεός!\nΜπορεί να έχει όλες αυτές τις σημασίες και άλλες και κυρίως το νόημα, που έχει μέσα στο Ευαγγέλιον καί σημαίνει την βεβαίωσιν “αληθινά, πραγματικά, χωρίς αμφιβολία”. Έχει επίσης και την ευχετικήν σημασία, που χρησιμοποιείται και κατά την Θεια Λατρεία και μάλιστα στο τέλος των προσευχών,\n– Όποιο λεξικόν και αν ανοίξετε, παιδιά μου, θα δείτε να γράφει ότι η λέξη “Αμήν” προέρχεται από ξένη γλώσσα και έχει νόημα βεβαιωτικόν και ευχετικόν. Την αποδίδουν νοηματικώς με τις λέξεις “αλήθεια, ναι, είθε, γένοιτο”και όντως αυτό είναι το λογικόν της νόημα και αυτό το νόημα δίνουν στην λέξη και οι περισσότεροι άνθρωποι.\nΣτην πνευματική πραγματικότητα, σε αυτό που λέμε πνευματική ζωή, το “Αμήν” είναι μια πολύ σπουδαία λέξη, μια ιερή λέξη θα έλεγα, μια λέξη από τις σπουδαιότερες, που μπορεί να πει ο άνθρωπος. Και θυμάμαι αυτήν την ώρα έναν μεγάλον ερημίτην, που προσευχόταν συνεχώς με τις λέξεις “Χριστέ μου, αμήν. Χριστέ μου, αμήν, Χριστέ μου, αμήν” και με αυτές τις τρεις λέξεις έλεγε τα πάντα στον Θεόν.\n– Ποια είναι η σημασία της, πάτερ μου; ρώτησε ο Γιάννης.\n– Θα πρέπει να το δούμε προσεκτικά μέσα στη γλώσσα της Εκκλησίας, που εκφράζει με ακρίβεια την πίστη μας. Γι’ αυτό και δεν πρέπει ποτέ να μεταφρασθούν τα λειτουργικά κείμενα, γιατί θα αλλοιωθούν και θα αλλάξει το νόημά τους. Είναι, άλλωστε κατανοητά σε όλους κατά το μέγα τους μέρος. Διότι λ.χ. δεν χρειάζεται μετάφραση το “Κύριε, ελέησαν” ή Ο Μονογενής Υιός και Λόγος του Θεού αθάνατος υπάρχων”. Έτσι λοιπόν και το “Αμήν”, που τόσον συχνά το χρησιμοποιεί η Εκκλησία, υποδηλώνει και αναφέρει και βεβαιώνει την ανθρώπινη συμμετοχή στο έργον της σωτηρίας του.\nΓιατί όλην την σωτηρίαν μας την ενεργεί, την βοηθά και την ολοκληρώνει το θείον έλεος, αλλά χρειάζεται απαραιτήτως και η προσωπική συμφωνία του ανθρώπου, με το να καταθέτει ολόκληρη την θέλησή του λέγοντας με επίγνωση το “Αμήν”. Δεν έχει η λέξη αυτή μόνον την λογικήν σημασίαν και την ευχετικήν διάθεσιν, αλλά πρωτίστως την ολοκληρωτικήν θέλει να θυμόμαστε πάντοτε, ότι στην κάθε προσευχή μας να λέμε το όνομα του Χριστού. Μας το είπε καθαρά: “Εάν τι αιτησητε εν τω ονόματί μου, εγώ ποιήσω” (Ιω. ια 14).\n– Αν κατάλαβα καλά, είπε πάλι ο Γιάννης, είναι σαν να ρωτά ο Θεός τον κάθε πιστόν “θέλεις να σε σώσω;”, όπως ρωτούσε τότε τους ασθενείς “Θέλεις υγιής γενέσθαι”, και ο άνθρωπος απαντά με το “Αμήν”, δηλαδή θέλω και εύχομαι και παρακαλώ να σωθώ, Αυτό είναι το νόημα, πάτερ μου;\n– Πλησίασες πολύ κοντά, φίλτατε, στην αλήθεια του “Αμήν”, απάντησε ο Γέροντας. Το δύσκολον είναι ότι πλησιάζουν πολλοί την αλήθειαν με την κοινήν λογικήν, που είναι αντιληπτόν από την κοινήν λογικήν. Είναι ωσάν να κάνουμε μια συμφωνία με τον Θεόν, ένα είδος συνεργασίας, και ο Θεός βάζει στην κοινή αυτή προσπάθεια τα δισεκατομμύρια της αιωνιότητας του και ο άνθρωπος μόνον μια δραχμή, που είναι η θέλησή του. Συμφωνείς ελεύθερα και υπογράφεις αυτήν την σύμπραξη με το “Αμήν”.\nΑυτό μόνον κάνουμε τελείως ελευθέρα και από τότε γινόμαστε συνεταίροι με τον Θεόν για την σωτήρια μας. Είναι πια όχι μόνον μια λέξη ιερή, αλλά και μια πράξη ιερή. Να θυμηθούμε την παραβολή των Ταλάντων, που είναι σχετική με το “Αμήν” και την συμφωνία μας με τον Θεόν;\n– Συμφωνία με τον Θεόν; Πρώτη φορά την ακούω και ομολογώ την έκπληξη μου, ξανάπε με θαυμασμόν ο φίλος μου. Ο Θεός μας θέλει ελευθέρους κοντά του. Είναι αυτό που γράφει ο Απόστολος Παύλος: “Υμείς γαρ επ’ ελευθερία εκλήθητε, αδελφοί” (Γαλ. Ε΄ 13). Τώρα καταλαβαίνω την σημασίαν της ελευθερίας εν Χριστώ. Γιατί ο Απόστολος συνεχίζει την φράση του λέγοντας: “Μόνον μη την ελευθερίαν εις αφορμήν τη σαρκί, αλλά δια της αγάπης δουλεύετε αλλήλοις. Ο γαρ πάς νόμος εν ενί λόγω πληρούται, εν τω, αγαπήσεις τον πλησίον σου ως σεαυτόν”.\n– Θα σου φέρω και ένα άλλο παράδειγμα και αυτό από την εκκλησιαστική γλώσσα, συνέχισε ο π. Ισαάκ. Λέμε κατά την Θ. Λατρείαν το “Δόξα Πατρί και Υιώ και Αγίω Πνεύματι, νυν και αεί και εις τους αιώνας των αιώνων. Αμήν. Με αυτό το “Αμήν”, δεν λέμε ότι δίνουμε στον Τριαδικόν Θεόν την αιώνια δόξα, διότι ήδη την έχει υπεράφθονη. Εμείς λέμε και ευχόμαστε να ζήσουμε κι εμείς κοντά σε αυτήν την δόξα, “όπου πάντες οι άγιοι αναπαύονται”, και καταθέτουμε την θέλησή μας ελεύθερα, ευχετικά και παρακλητικά. Γιατί μόνον αυτό έχουμε να δώσουμε στον Θεόν, την ελεύθερη θέλησή μας. Μόνον αυτή είναι δική μας, τίποτε άλλο. Και οι αμαρτίες μας.\n– Είπατε, αγαπητέ μου πάτερ Ισαάκ, ότι μόνον η θέλησή μας είναι δική μας και αυτήν μπορούμε να προσφέρουμε στον Θεόν. Αλλά και αυτήν την ελευθερία ο Θεός δεν μας την έδωσε;\n– Βεβαίως, ο Θεός μας έδωσε και την ύπαρξη και την ζωήν και την ελευθερία, με τρόπον οριστικόν και αμετάκλητον και την σέβεται απολύτως, για να μπορούμε να διαλέγουμε ανάμεσα στο καλό και στο κακό, που μας περιβάλλει. Καί με το “Αμήν” επιβεβαιώνουμε, λόγω και έργω την θέλησή μας αυτή. Γι’ αυτό και όταν το λεμε, πρέπει να βάζουμε σε αυτό την ψυχή μας ολόκληρη και την θέληση και την λαχτάρα μας, ότι θέλουμε να ζήσουμε παντοτινά κοντά στον Θεόν, μαζί με τον Θεόν, σύμφωνα με την θέληση του Θεού, ο οποίος “πάντας ανθρώπους θέλει σωθήναι και εις επίγνωσιν αληθείας ελθείν” (Α’ Τιμ. β΄ 4), Και ο τρόπος της σωτηρίας μας είναι το όνομα του Χριστού και η εντολή του η μια και μοναδική της σταυρικής αγάπης.\n– Και τι είναι η σταυρική αγάπη, πάτερ μου;\n– Είναι η αγάπη σε σχήμα σταυρού. Το “καθώς ηγάπησα υμάς”. Η κάθετη διάσταση του σταυρού, εξήγησε ο Γέροντας, είναι η αγάπη προς τον Θεό, με την πλήρη υπακοή μας στο δικό του θέλημα, και η οριζόντια διάσταση είναι η αγάπη σε όλους τους ανθρώπους. Χωρίς την αγάπη αυτή δεν υπάρχει πνευματική ζωή, αλλά μόνον σαρκική ζωή. Η σταυρική αγάπη ανοίγει την πόρτα του Θεού και μας χαρίζει την αληθινή πίστη, που κάνει θαύματα και μας φωτίζει, μας καθαρίζει και μας αγιάζει. Έτσι λυτρωνόμαστε από την αμαρτία και τον θάνατο και ζούμε την αληθινή ζωή.\n– Και το Αμήν τι σχέση έχει με την αγάπη, π. Ισαάκ;\n– Αν το “Αμήν” το καταλάβουμε σωστά και το βιώσουμε και κρατηθούμε από την αλήθεια, που εκφράζει, τότε γίνεται το κλειδί, που ανοίγει την μεγάλη πύλη της αγάπης. Και εδώ πρέπει να λεχθεί ότι η αγάπη αρχίζει πάντοτε από τον Θεόν, διότι Εκείνος είναι η πηγή της αγάπης της αληθινής και όχι ο δικός μας εγωιστικός συναισθηματισμός, με τον οποίον αγαπούμε αυτούς, πού μας αγαπούν και όχι όλους τους ανθρώπους. “Από Θεού άρχεσθε και εις Θεόν καταλήγειν”, λέγει ο Άγιος Γρηγόριος ο Θεολόγος, και με το “Αμήν” αυτό πράττουμε. Αρχίζουμε από τον Θεόν, ζητώντας την αγάπη του και πάλι με την αγάπη καταλήγουμε στον Θεόν. Και αυτό το μέγα μυστήριον μας το απεκάλυψε η Σταυρική θυσία του Θεανθρώπου Ιησού Χριστού.\n– Θέλω να υποβάλλω άλλη μια ερώτηση για το “Αμήν”, πάτερ μου. Πολλοί λένε την λέξη αυτή τυπικά και χωρίς να γνωρίζουν την σημασία, που εσείς μας εξηγήσατε. Αυτοί οι άνθρωποι δεν μετέχουν σε αυτήν την διαδικασία και δεν έχουν πνευματική συμμετοχή στη θ. Λατρεία και στην προσευχή;\n– Όλοι έχουν συμμετοχή, αγαπητέ μου. Αρκεί να βρίσκονται στην ιερή σύναξη. Όλοι μετέχουν ομοθυμαδόν, αποκρίθηκε ο Γέροντας. Διότι ο Θεός δεν εξετάζει τι ξέρουμε, άλλα τι νοιώθουμε και τι λαχταρούμε, και ανάλογα μας επιβραβεύει. Εδώ θα πρέπει να θυμίσουμε τον λόγον της ευαγγελικής Παραβολής περί των ταλάντων: “Ευ, δούλε αγαθέ και πιστέ. Επί ολίγα ης πιστός, επί την χαράν του Κυρίου σου” (Ματθ. κε’ 21). Ο Θεός είναι δίκαιος και φιλάνθρωπος για όλους. Μακάριοι όσοι λένε το Αμήν με επίγνωσιν της σημασίας του.\nΎστερα μας κάλεσε στο ναίδριον, που βρίσκεται δίπλα στο Κελλί του, για να προσευχηθούμε και να πούμε το “Αμήν” με συναίσθηση και κατάνυξη και να χτυπήσουμε την πόρτα του Θεού, όπου βρίσκεται η πηγή της αγάπης και το άπειρον έλεός του για όλους τους ανθρώπους. Και είπαμε πολλές φορές το “Αμήν”, όπως μας το εξήγησε ο μακαριστός πλέον Γέροντας Ισαάκ. Αμήν, Γέροντα, την ευχή σου να έχουμε.\nΠροηγούμενο άρθροΝΕΟΤΕΡΑ – Γιατί φοβούνται μεγαλύτερο σεισμό από το 6,1;\nΕπόμενο άρθροΟι Άγιοι, οι αδελφοί μας και οι φίλοι μας!


Προσφορές για Στρατιωτικούς-Στη Σαντορίνη κάθε χρόνο γεννιούνται 150 παιδιά\nΣτη Σαντορίνη κάθε χρόνο γεννιούνται 150 παιδιά\nΣε μια περίοδο που ο συνδυασμός της οικονομικής κρίσης αλλά και ο σύγχρονος τρόπος ζωής έχουν περιορίσει σημαντικά τις γεννήσεις, δημιουργώντας σοβαρό δημογραφικό ζήτημα σε όλη την Ελλάδα, φαίνεται πως στη Σαντορίνη η κατάσταση έχει αντιστραφεί προς το καλύτερο.\nΣύμφωνα με στοιχεία του δήμου Σαντορίνης, κάθε χρόνο γεννιούνται στο νησί 150 παιδιά. Τα στοιχεία αυτά κατατάσσουν τη Σαντορίνη στην πρώτη θέση στις γεννήσεις στην Ελλάδα. Είναι τόσο απότομο το «baby boom» που, σε συνδυασμό με τα παιδάκια που ακολουθούν τους γονείς τους που συρρέουν στο νησί προς εξεύρεση εργασίας, έχει δημιουργήσει ζήτημα έλλειψης σχολικών υποδομών.\nΟ δήμαρχος της Σαντορίνης κ. Νίκος Ζώρζος, μιλώντας στο newsbeast.gr, επιβεβαίωσε το γεγονός και σημείωσε πως ο ρυθμός με τον οποίο κινούνται τα αρμόδια υπουργεία προκειμένου να δώσουν λύσεις δεν είναι και ο καλύτερος…\n«Επειδή υπάρχει εργασία και έρχονται και από άλλες περιοχές της Ελλάδας στη Σαντορίνη, η αύξηση του μαθητικού πληθυσμού είναι τέτοια που σχεδόν μέσα σε μια δεκαετία έχει διπλασιαστεί. Λόγω αυτής της κατάστασης, οι σχολικές υποδομές είναι ένας “μεγάλος πονοκέφαλος” διότι η απότομη αύξηση των μαθητών θέλει και άλλες υποδομές. Αυτές με τον ρυθμό και τον τρόπο που γίνονται στον δημόσιο τομέα χρειάζονται χρόνο».


Άντε ρε παλικάρια για ένα ήρεμο φινάλε! | ΟΦΗ, OFI :: Gentikoule\nΣαρρής —08/3, 01:25\nΆντε ρε παλικάρια για ένα ήρεμο φινάλε!\nΟ Μανώλης Σαρρής γράφει μεσάνυχτα για το ματς με τον ΠΑΣ Γιάννενα και σημειώνει στο blog του στο Gentikoule την σπουδαιότητα και την κρισιμότητα της μεσημεριάτικης αναμέτρησης.\nΕίμαι από εκείνους που πιστεύουν ότι ο ΟΦΗ δεν έχει ολοκληρώσει ακόμα τον στόχο της παραμονής. Ναι, βρίσκεται στην γωνία και μετά από 10 μέτρα είναι ο τελικός προορισμός αλλά ακόμα… είναι στην γωνία. Δεν έχει φτάσει στον τερματισμό. Mια… δρασκελιά απομένει για τους ποδοσφαιριστές του ΟΦΗ για να εξασφαλίσουν την παραμονή και μετά να αφοσιωθούν ψυχή και πνεύμα στους μεγάλους ημιτελικούς με τον Παναθηναϊκό. Ευτυχώς βλέπω (αλλά και μαθαίνω) ότι το ίδιο πιστεύουν όλοι που συσχετίζονται με το ποδοσφαιρικό τμήμα. Ότι, δηλαδή, ο ΟΦΗ για να έχει φτάσει 100% στην εξασφάλιση της παραμονής θα πρέπει να πάρει το ματς με τον ΠΑΣ Γιάννενα. Το είπε δημόσια και ο Σα Πίντο στη NOVA: «Φτάνουμε τους 37 βαθμούς και τελειώσαμε με τον στόχο της παραμονής».\nΌχι τίποτα άλλο ρε παιδιά αλλά να έχουμε ένα ήσυχο και ήρεμο φινάλε. Να μην έχουμε τα περσινά που αγκομαχούσαμε μέχρι το φινάλε περιμένοντας να… πέσει η ΑΕΚ για το ματς με τον Πανθρακικό. Και να ξέρετε ότι δεν θέλει και πολύ να μπλέξεις. Μια – δύο στραβές να σου τύχουν και να το άγχος και η πίεση. Οπότε, ΚΕΡΔΙΖΕΙΣ το μεσημέρι και τελειώνεις μια και καλή με το άγχος, την πίεση και τις ταχυπαλμίες. Και σκεφτόμαστε και μια ώρα νωρίτερα τα ματς της χρονιάς με τον Παναθηναϊκό.\nΟ ΠΑΣ Γιάννενα δεν είναι σίγουρα καλύτερη ομάδα από πέρυσι. Ούτε καν πιο ταλαντούχα από ότι ο ΟΦΗ. Εδώ, πέρυσι λύγισε που ήταν όντως καλύτερη ομάδα με καλύτερους παίκτες. Ο φετινός ΠΑΣ του Πετρακογιάννη στηρίζεται μόνο στον Ίλιτς και από τα κέφια του Σέρβου φορ. Είναι λιγότερο ατάλαντη από πέρυσι αλλά παράλληλα πιο σκληροτράχηλος.\nΣίγουρα πάντως ΔΕΝ είναι καλύτερος από τον ΟΦΗ. Το ματς θα κριθεί στην δύναμη αλλά και στα… κέφια του αγωνιστικού χώρου. Και το λέω αυτό γιατί την ώρα του αγώνα προβλέπεται αρκετή βροχή – κάτι που σημαίνει ότι το γήπεδο δεν θα είναι και ότι καλύτερο για τους γηπεδούχους που θα είναι εκείνοι που θα πιέζουν και θα έχουν τον έλεγχο του παιχνιδιού.\nΌπως και να’ χει τα πράγματα είναι απλά: Κερδίζεις και διώχνεις το άγχος 100% δίχως να σε ενδιαφέρει τι πρόκειται να κάνουν οι υπόλοιποι.\nmanos 08/3 9:01 πμ\nMano exei elipsis h omada simera.Outos h allos exei alla 6 mats gia na parei 3 pontous


Συρία: Δεκάδες ισραηλινά πλήγματα κατά θέσεων Ιρανών και του συριακού στρατού | naftemporiki.gr\nΤετάρτη, 20 Νοεμβρίου 2019 06:57\nΕπιθέσεις εναντίον ιρανικών και συριακών θέσεων εξαπέλυσαν σήμερα οι ένοπλες δυνάμεις του Ισραήλ σε αντίποινα για την εκτόξευση ρουκετών εναντίον της ισραηλινής επικράτειας μία ημέρα νωρίτερα, όπως δήλωσε ο εκπρόσωπός τους αντισυνταγματάρχης Αβιχάι Αντραΐ.\nΤο συριακό κρατικό πρακτορείο ειδήσεων SANA μετέδωσε - επικαλούμενο πηγή προσκείμενη στον συριακό στρατό - πως συστοιχίες των συστημάτων αντιπυραυλικής και αντιαεροπορικής άμυνας της Συρίας κατάφεραν να αναχαιτίσουν και να καταστρέψουν τους περισσότερους από τους πυραύλους που εκτοξεύθηκαν από ισραηλινά μαχητικά αεροσκάφη πριν πλήξουν τους στόχους τους.\nΟ ισραηλινός στρατός ανακοίνωσε ότι το σύστημα αντιπυραυλικής άμυνας Σιδηρούς Θόλος κατέστρεψε τέσσερις ρουκέτες οι οποίες εκτοξεύθηκαν από τη Συρία εναντίον της επικράτειας του Ισραήλ την Τρίτη.\n«Μαχητικά αεροσκάφη επέδραμαν εναντίον δεκάδων στρατιωτικών στόχων που ανήκαν στην ιρανική Δύναμη Κουντς και στον συριακό στρατό εντός της συριακής επικράτειας, συμπεριλαμβανομένων πυραύλων επιφανείας-αέρος, αρχηγείων, αποθηκών όπλων και στρατιωτικών βάσεων, σε αντίδραση για τη χθεσινή εκτόξευση ρουκετών από τη Συρία εναντίον του Ισραήλ», ανέφερε ο αντισυνταγματάρχης Αντραΐ μέσω Twitter.\nΗ Δύναμη Κουντς — επίλεκτη μονάδα των Φρουρών της Επανάστασης, ειδικού σώματος των ιρανικών ένοπλων δυνάμεων — φέρεται να εκτελεί επιχειρήσεις στο εξωτερικό.\nΣύμφωνα με το SANA, τρεις άνθρωποι τραυματίστηκαν στην ισραηλινή επίθεση.\nΑπό την έναρξη της σύρραξης στη Συρία το 2011, το Ισραήλ έχει εξαπολύσει εκατοντάδες επιδρομές στη χώρα, τόσο εναντίον θέσεων του καθεστώτος όσο και συμμάχων του, ιδίως του Ιράν και του ένοπλου σιιτικού κινήματος Χεζμπολάχ του Λιβάνου, ορκισμένων εχθρών του εβραϊκού κράτους. Λέει ότι τα πλήγματα αυτά έχουν στόχο να αποτρέψουν την απόκτηση ιρανικών ερεισμάτων και την παράδοση προηγμένων οπλικών συστημάτων στη Χεζμπολάχ.\n«Η χθεσινή ιρανική επίθεση εναντίον της ισραηλινής επικράτειας με την εκτόξευση πυραύλων (...) είναι η καλύτερη απόδειξη του αληθινού σκοπού του Ιράν στη Συρία», όπου η εγκατάσταση ιρανικών δυνάμεων «εγείρει απειλή για την ασφάλεια του Ισραήλ και τη σταθερότητα της περιοχής», σύμφωνα με τον Αντραΐ.\nΗ επίθεση καταγράφηκε την επομένη βομβαρδισμών του Ισραήλ στο έδαφος της Συρίας, κοντά στη Δαμασκό, «σε αντίποινα» για τις εκτοξεύσεις ρουκετών εναντίον του κατεχόμενου από τους ισραηλινούς τμήματος του Υψιπέδου του Γκολάν, σύμφωνα με μια ΜΚΟ.\nΠηγές: ΑΜΠΕ, Reuters, AFP, Sputnik, DPA